text: Lahden ammattikorkeakoulu toimii kansainvälisissä koulutusverkostoissa, -ohjelmissa ja yhteistyöjärjestelyissä. Niiden on todettu kehittävän oppimisen ja opetuksen laatua sekä tukevan ammattikorkeakoulun työ-, elinkeino- ja kulttuurielämän kansainvälistämistä alueellisesti ja valtakunnallisesti.


title: Lahden ammattikorkeakoulun liiketalouden ala

text:
Ala osallistuu kansainvälisiin opiskelija- ja opettajavaihto-ohjelmiin sekä koulutusta kehittäviin kansainvälisiin EU-hankkeisiin.
Englanninkieliset koulutusohjelmat tarjoavat opiskelupaikan kymmenille ulkomaalaisille opiskelijoille. Liiketalouden ja matkailun ala on kansainvälinen yksikkö, jonka toiminnassa kansainväliset opiskelijat ja opettajat ovat olennainen osa oppimistilannetta. Lahden ammattikorkeakoulun Liiketalouden ja matkailun ala on asettanut tavoitteekseen tarjota sellaisen kansainvälinen toimintailmapiirin, jossa kansainvälisyys muuttuu luontevaksi osaksi päivittäistä toimintaa.


title: Miten vietin... viime kesänä

text: Miten vietin... viime kesänä () on venäläinen draamaelokuva, joka on valmistunut vuonna 2010. Sen ohjasi Aleksei Popogrebski, ja kaksi sen pääosanäyttelijää palkittiin Berliinin elokuvajuhlilla.


title: Miten vietin... viime kesänä

text: Elokuva kertoo kahdesta miehestä Pavel ja Sergei, jotka työskentelevät Jäämeren saaressa sääasemalla. Pavel saa vakavan viestin mantereelta mutta ei uskalla kertoa sitä Sergeille, joka on ollut kalassa viestin tullessa. Eristyneisyys ajaa miehet mielenhäiriön partaalle.


title: Miten vietin... viime kesänä

text: Elokuva on kuvattu pääasiassa Valkarkain sääasemalla Tšuktšimerellä Venäjän arktisilla alueilla.


title: Miten vietin... viime kesänä

text: Elokuva valittiin vuoden parhaaksi elokuvaksi vuoden 2010 Lontoon filmifestivaaleilla ja 46. Chicagon kansainvälisillä filmifestivaaleilla.


title: Mersey-luokka

text: Mersey-luokka tarkoittaa ainakin seuraavia alusluokkia:


title: Aleksander Barkov (nuorempi)

text: Aleksander Aleksandrovitš ”Sasha” Barkov (, s. 2. syyskuuta 1995 Tampere) on suomenvenäläinen jääkiekkoilija, joka pelaa NHL-joukkue Florida Panthersissa kapteenina. Hän on pelipaikaltaan keskushyökkääjä. Florida varasi Barkovin ensimmäisen kierroksen toisena pelaajana .


title: Aleksander Barkov (nuorempi)

text: Barkov on toisen polven jääkiekkoilija. Hänen samanniminen isänsä Aleksandr Barkov pelasi Tapparassa vuosina 1994–2004.


title: Aleksander Barkov (nuorempi)

text: Barkov on Tapparan kasvatti ja edusti joukkuetta koko junioriuransa ajan. Hän voitti C-nuorten SM-pronssia vuonna 2010 ja SM-hopeaa vuonna 2011. Kaudella 2010–2011 Barkov edusti kaikkia kolmea ikäluokkaa saman kauden aikana. Keväällä 2011 hän saavutti C-nuorten pudotuspelien syöttöennätyksen tehoilla 7+17=24 kymmenessä ottelussa.


title: Aleksander Barkov (nuorempi)

text: Kauden Barkov aloitti A-nuorissa, josta päävalmentaja Risto Dufva nosti hänet Tapparan SM-liigajoukkueeseen viiden pelatun ottelun jälkeen. Barkov debytoi SM-liigassa vain 16-vuotiaana 1. lokakuuta 2011 kotiottelussa Bluesia vastaan, ja hänestä tuli liigan toiseksi nuorin pelaaja Ässissä kaudella 15-vuotiaana debytoineen Jesse Joensuun jälkeen. Barkov teki syöttöpisteen heti ensimmäisessä ottelussaan ja hänestä tuli SM-liigan nuorin tehopisteen tehnyt pelaaja. Toisessa ottelussaan 4. lokakuuta 2011 Ässiä vastaan Barkovista tuli kaikkien aikojen nuorin maalin tehnyt pelaaja SM-liigassa. Maali syntyi ottelun toisessa erässä Barkovin ohjattua Jussi Makkosen laukauksen Ässien maaliin. Hänet merkittiin maalintekijäksi ennätyksellisessä 16 vuoden, yhden kuukauden ja kahden vuorokauden iässä. Aiempi ennätys oli Forssan Palloseuran Juha Jyrkkiön nimissä, joka onnistui maalinteossa seitsemän kuukautta ja yhdeksän vuorokautta vanhempana kaudella 1975–1976. Barkov vakiinnutti paikkansa Tapparan liigajoukkueessa kiekollisessa roolissa mutta sairastui helmikuussa 2012 mononukleoosiin ja oli loppukauden sivussa joukkueen kokoonpanosta. Hän teki SM-liigassa yhteensä 32 runkosarjaottelussa tehot 7+9=16. Huhtikuussa toipunut Barkov pelasi alle 18-vuotiaiden MM-kilpailuissa, joissa Suomi sijoittui neljänneksi. Toukokuussa 2012 Lokomotiv Jaroslavl varasi Barkovin ensimmäisellä kierroksella varaustilaisuuden toisena pelaajana.


title: Aleksander Barkov (nuorempi)

text: Kauden Barkov pelasi Tapparan SM-liigajoukkueessa. Hän muodosti alkukaudella tehokkaan ketjun Ville Niemisen ja Henrik Haapalan sekä myöhemmin NHL:n lockout-pelaaja Jannik Hansenin kanssa. Hän teki kaudella 53 ottelussa tehopisteet 21+27=48 ja sijoittui pistepörssin yhdeksänneksi. Barkov pelasi pudotuspeleissä viisi ottelua tehoilla 0+5 ennen loukkaantumistaan, joka piti hänet sivussa loppukauden ajan. Barkov voitti kauden päätteeksi SM-hopeaa.


title: Aleksander Barkov (nuorempi)

text: Ensimmäisen NHL-ottelunsa Barkov pelasi 3. lokakuuta 2013 Dallas Starsia vastaan ollen nuorin NHL:ssä pelannut suomalainen 18 vuoden ja 31 päivän ikäisenä. Aiemmin ennätystä piti hallussaan 18 vuoden ja 71 päivän iässä debytoinut Aki-Petteri Berg. Barkov teki heti ensimmäisessä ottelussaan tasoitusmaalin 2–2:een ja hänestä tuli nykymuotoisen NHL:n nuorin maalintekijä. Edelliset ennätyksen hallussapitäjät Grent Mulvey ja Jordan Staal olivat maalit tehdessään vain päivän Barkovia vanhempia. Barkovista tuli myös toiseksi nuorin pelaaja (18 vuotta, 39 päivää) joka on saavuttanut kolme tehopistettä yhdessä NHL-ottelussa, mikä toteutui 11. lokakuuta 2013 Pittsburgh Penguinsia vastaan (maali ja kaksi syöttöpistettä). Barkov ehti debyyttikaudellaan saavuttaa 54 ottelussa tehot 8+16 ennen olympiakisoja.


title: Aleksander Barkov (nuorempi)

text: Kauteen 2014–2015 valmistautumista hidasti polvivammasta toipuminen. Alkukausi jäi Barkovilta hyökkäyssuuntaan vaisuksi, mutta vuodenvaihteen jälkeen hän saavutti hyvän pistetahdin. Puolustuspelaaminen nousi kaudella NHL:n eliittiin, mm. Sidney Crosby otti eräässä haastattelussa esille, kuinka vaikeaa Barkovia vastaan on pelata. Maaliskuussa 2015 Barkov sai ketjuunsa Floridaan siirtyneen tšekkilegenda Jaromir Jagrin. Ketjun toisena laiturina jatkoi Jonathan Huberdeau. Barkov saavutti tehot 16+20, jolla hän nousi hieman yllättäen kauden parhaaksi suomalaiseksi maalintekijäksi.


title: Aleksander Barkov (nuorempi)

text: Kausi 2015–2016 oli Barkovin suuri läpimurtokausi, jolla hän nousi joukkueensa kantavaksi voimaksi. Tammikuussa 2016 Barkov teki Florida Panthersin kanssa kuuden vuoden ja 35,4 miljoonan dollarin jatkosopimuksen. Barkov teki 66 ottelussa 28+31 tehot, jolla hän oli Floridan ja NHL:n suomalaisten paras maalintekijä sekä ottelumäärään suhteutettuna tehokkain pistemies. Lisäksi hän ratkaisi kauden aikana useita rangaistuslaukauskilpailuja huomiota herättävillä kikoillaan. Barkovin uran ensimmäinen alivoimamaali sai päivänvalon joukkuekaveri Jussi Jokisen vapauttamasta läpiajosta. Paras pistesaldo, 2+2, tuli 2. huhtikuuta 2016 Montreal Canadiensia vastaan.


title: Aleksander Barkov (nuorempi)

text: Kauden jälkeen Barkov sai toiseksi eniten ääniä herrasmiespalkinto Lady Byng Memorial Trophyn ja kuudenneksi eniten parhaalle puolustavalle hyökkääjälle annettavan Frank J. Selke Trophyn äänestyksissä. Poikkeuksellisinta Barkovin pelissä on ollut suoritusvarmuus ja tunnollisuus kentän joka alueella. Runkosarjassa hän otti vain 8 jäähyminuuttia kaudella 2015–2016. Tilastoissa Barkov oli NHL:n paras pelaaja kuljettamaan kiekon hyökkäysalueelle, 83-prosenttisesti.


title: Aleksander Barkov (nuorempi)

text: Kauden 2018–2019 alussa Barkov nimettiin Florida Panthersin kapteeniksi.


title: Aleksander Barkov (nuorempi)

text: Suomen ja Venäjän kansalaisuuden omaava Aleksander Barkov ei isänsä mukaan valinnut Suomen maajoukkuetta, vaan kyse oli pelkästään siitä, että Venäjältä ei osoitettu missään vaiheessa mitään kiinnostusta, kun taas Suomi kutsui hänet mukaan lahjakkaiden nuorten pelaajien leirille.


title: Aleksander Barkov (nuorempi)

text: Joulukuussa 2011 Barkov valittiin alle 20-vuotiaiden MM-kilpailuihin. Hänestä tuli samalla nuorin Suomea alle 20-vuotiaiden MM-kilpailuissa koskaan edustanut pelaaja.


title: Aleksander Barkov (nuorempi)

text:
Tammikuussa 2014 Barkov valittiin Sotšin olympialaisten jääkiekkomaajoukkueeseen. Hän oli siinä vaiheessa NHL:n nuorin pelaaja. Barkov pelasi ykkösketjun keskushyökkääjänä laidoillaan Teemu Selänne ja Mikael Granlund. Hän pelasi alkusarjan ottelut Itävaltaa ja Norjaa vastaan, mutta joutui jättämään turnauksen kesken loukattuaan polvensa Norja-ottelussa. Suomi saavutti turnauksesta olympiapronssia, jolloin Barkovista tuli historian nuorin suomalainen olympiamitalisti miesten jääkiekossa.
Barkov edusti Suomea 2015 ja 2016 maailmanmestaruuskisoissa, joista jälkimmäisestä Suomi sijoittui hopealle.


title: Aleksander Barkov (nuorempi)

text: Barkovin vahvuudet ovat pelinluvussa, rauhallisuudessa, itseluottamuksessa, paineen alla pelaamisessa ja pelin rytmittämisessä.


title: Aleksander Barkov (nuorempi)

text: Barkovin yksi merkittävimpiä vahvuuksia on lisäksi kiekonriistäminen vastustajalta. "Urheilulehden" Petteri Sihvonen kertoi, että ”kun vastustajalta pitää ryöstää kiekko, Barkovin kädet ovat jo nyt koko maailman mittakaavassa top 10 -luokassa”. "Hänellä on paljon taitoa ja loistavat kädet. Hän ei pelkää myöskään ottaa riskiä paineen alla", Roberto Luongo kehui Barkovia Pittsburgh Penguinsia vastaan käydyn rangaistuslaukauskilpailun jälkeen, joulukuussa 2014.


title: Aleksander Barkov (nuorempi)

text: "Yleisradion" urheilutoimittaja Matias Strozykin mukaan Barkovin heikkoutena voidaan pitää luistelua, jonka hän tosin osittain korvaa sijoittumisellaan. Jääkiekkoon erikoistunut verkkolehti "Jatkoaika.com" kirjoitti myös, että Barkovin luistelu on enintään keskinkertaista.


title: Aleksander Barkov (nuorempi)

text: Barkov pelaa myös rullakiekon SM-liigaa Pahalammen joukkueessa.


title: Castle-luokka (troolari)

text: Castle-luokka oli Britannian Kuninkaallisen laivaston troolari-luokka, johon piti kuulua kaikkiaan 217 alusta. Ensimmäisen maailmansodan päättyessä aluksia oli valmistunut kaikkiaan 197 ja loput 20 peruutettiin. Aluksista 197 tilattiin Britteinsaarilta ja yhdeksän Intiasta. Lisäksi Kanadasta tilattiin 60 troolaria.


title: Danit

text: Danit eli giot ovat etninen ryhmä Liberiassa ja Norsunluurannikolla. Danit tunnetaan taidokkaista naamioistaan, joita valmistetaan elämän eri tilanteisiin kuten sotaan, rauhaan, kilpailuun ja opetukseen.


title: Danit

text: Danin kieli kuuluu mandelaisiin kieliin. Danit ovat ilmeisesti alkujaan kotoisin nykyisten asuinalueidensa länsipuolelta.


title: Jim Rose

text: Jim Rose (s. 21. joulukuuta 1956 Burns, Oregon, Yhdysvallat) on yhdysvaltalainen sirkuksen omistaja. Jim Rose on naimisissa Bebe Rosen kanssa.


title: Walter Gräsbeck

text: Sune Walter Gräsbeck (19. kesäkuuta 1892 Viipuri – 8. tammikuuta 1952 Helsinki) oli suomalainen teollisuusmies.


title: Walter Gräsbeck

text: Gräsbeck suoritti Helsingissä 1912 Högre Svenska Handelsläroverketin korkeakouluosaston. Sen jälkeen hän matkusteli Euroopassa ja Yhdysvalloissa. 1912 hän oli töissä Pietarissa Bureau Vegassa ja sen jälkeen vuosina 1917–1918 suomalaista paperia ja selluloosaa myyvässä Oy Bumagan toimitusjohtajana. Vuonna 1918 hänet palkkasi Suomen selluloosayhdistys (myöhemmin Finncell), jonka toimitusjohtajaksi hänet pian nimitettiin. Hän hoiti tehtävää kuolemaansa asti. Hänen johdollaan Finncell saavutti mainiot tulokset, muun muassa vuosina 1921–1935 selluloosan vienti kasvoi kymmenkertaiseksi.


title: Walter Gräsbeck

text: Gräsbeckillä oli lukuisia luottamustehtäviä valtiollisissa, kaupallisissa ja akateemisissa järjestöissä, liitoissa ja komiteoissa. Vuosina 1940–1941 hän oli muun muassa Petsamon Nikkeliä pohtivan neuvostoliittolais-suomalaisen sekakomitean ja vuonna 1944 sotakorvauskomitean puheenjohtajana. Sujuvasti venäjää puhuvana ja huumorintajuisena henkilönä Gräsbeck onnistui näissä tehtävissään aikaansaamaan Suomelle edullisia päätöksiä. Hän johti myös menestyksekkäästi kauppavaltuuskuntien matkoja Yhdysvaltoihin ja Britanniaan, ja hankki sieltä merkittäviä lainoja. Hän vastaanotti lukuisia kunnianosoituksia, sai vuorineuvoksen arvon 1940, tekniikan kunniatohtoriksi hänet vihittiin 1949 ja hän sai lukuisia kotimaisia ja ulkomaisia kunniamerkkejä. Hänestä tuli muun muassa Knight Commander, Order of the British Empire.


title: Virginia Dare

text: Virginia Dare (s. 18. elokuuta 1587, Roanoken siirtokunta – kuolinvuosi tuntematon) oli ensimmäinen Pohjois-Amerikassa englantilaisille vanhemmille syntynyt lapsi. Hänen isänsä oli Ananias Dare ja äitinsä Ellinor Dare, joka oli Roanoken siirtokunnan kuvernöörin John Whiten tytär. Virgina Dare sai etunimensä sitä, että hän oli ensimmäinen Virginian alueella syntynyt kristitty. Yhdeksän päivää hänen syntymänsä jälkeen kuvernööri White palasi Englantiin hankkiakseen apua siirtokunnalle. Virginia Daren ja muiden Roanokeen jääneiden siirtokuntalaisten sitä myöhemmistä vaiheista ei tiedetä varmuudella mitään, sillä he olivat kadonneet jäljettömiin Whiten palatessa kolme vuotta myöhemmin.


title: Virginia Dare

text: Viimeisen neljänsadan vuoden aikana Daresta on tullut tärkeä henkilö amerikkalaisissa kertomuksissa ja kansanperinteessä. Hän on ollut päähenkilönä monessa kirjassa, runossa, laulussa, televisio-ohjelmassa sekä elokuvassa. Monta paikkaa Pohjois-Carolinassa ja Etelä-Yhdysvalloissa on nimetty hänen mukaan.


title: Joseph Vize

text: Joseph Vize oli irlantilainen kenraalimajuri, joka määrättiin Irlannin sisällissodan päätyttyä perustetun rannikko- ja meripuolustuksen CMS, Coastal and Marine Servicen johtoon 1923. Hän oli ollut pääsiäiskapinaan osallistuneen Irlannin tasavaltalainen veljeskunnan (Irish Republican Brotherhood) jäsen. Hän oli aiemmin työskennellyt Glasgow’ssa tukikohtaa pitäneen Clan Linen palveluksessa. Kun hänen aluksensa oli 1915 torpedoitu, hän palasi Dubliniin ja liittyi kapinaan. Vapauduttuaan hän jatkoi toimintaansa. Britit vangitsivat hänet 1921, mutta hän pääsi myöhemmin pakoon. Hänen ansionsa sekä merenkulun alalla että tasavallan kannalta olivat nuhteettomat.


title: Killybegs

text: Killybegs () on Donegalin kreivikunnan ja Irlannin suurin kalasatama. Se sijaitsee kreivikunnan etelärannikolla Donegal Bayn pohjoisrannalla, lähellä Donegalin kaupunkia. Kaupunki on kauniin sataman päässä pohjoiseen suuntautuvan vuoristoseudun juurella. Kesällä siellä vietetään kalastukseen liittyviä katujuhlia, joihin liittyy perinteinen yhteinen "veneiden siunaaminen".


title: Killybegs

text: Kaupungissa on asukkaita noin 2 000. Siellä puhutaan englantia ja iiriä.


title: Robert Holbrook Smith

text: Robert Holbrook "Bob" Smith (8. elokuuta 1879 – 16. marraskuuta 1950) oli yhdysvaltalainen lääkäri ja alkoholisti, joka perusti AA-liikkeen Bill Wilsonin kanssa 10. kesäkuuta 1935. Hän syntyi vanhempiensa ainoana lapsena Vermontissa ja sai heiltä uskonnollisen kasvatuksen. Hän kärsi alkoholiongelmista jo opiskeluaikoinaan. Hän sai lääketieteellisen oppiarvonsa Rushista vuonna 1910 opiskeltuaan aiemmin St. Johnsbury Academyssa, Dartmouth Collegessa ja Michiganin yliopistolla.


title: Robert Holbrook Smith

text: Smith meni naimisiin Anne Robinson Ripleyn kanssa 25. tammikuuta 1915. Parilla oli yksi vuonna 1918 syntynyt poika, Robert Ripley Smith. Lisäksi Bob ja Anne adoptoivat vuonna 1923 niin ikään vuonna 1918 syntyneen tytön, Suzannen ("Sue").


title: Robert Holbrook Smith

text: Smith toimi aluksi yleislääkärinä, mutta päätti sitten erikoistua kirurgiaan. Hän jatkoi opintojaan Mayo Clinicillä ja Jefferson Medical Schoolissa. Hän toimi myöhemmin proktologina ja teki suolileikkauksia. Hän jäi eläkkeelle vuonna 1948, ja hänestä tuli leski vuonna 1949. Bill Wilson oli kutsunut Annea yhdeksi Anonyymien Alkoholistien perustajista ja "liikkeen äidiksi". Bob Smith itse kuoli syöpään Akronissa 1950.


title: Robert Holbrook Smith

text: Smith vaati uusia anonyymejä alkoholisteja omistamaan elämänsä Kristukselle, kuten hän ja Wilson olivat tehneet. Wilson nimitti Smithiä "kaikkien kahdentoista askeleen ohjelmaa noudattavien ruhtinaaksi".


title: HMS John Dunn

text: HMS John Dunn oli Britannian kuninkaallisen laivaston Mersey-luokan aseistettu troolari. Valmistuessaan alus varustettiin vesikuuntelulaitteilla.


title: HMS John Dunn

text: Alus myytiin vuonna 1922 Irlannin laivastolle, jossa se säilytti aiemman nimensä. Alus vastaanotettiin Brightlingsean satamassa. Alus pelasti 25. maaliskuuta päällikkönään L. McGrath) merihätään joutuneen höyrytroolarin sekä hinasi sen Fenitiin. Seuraavana vuonna alus myytiin uudelleen kauppalaivastolle, jolloin sen nimeksi tuli SS "Florence Brierley". Omistajaksi kirjattiin fleetwoodilainen yritys New Docks ST Company.


title: HMS John Dunn

text: Toisen maailmansodan alussa alus pakko-otettiin palvelukseen tammikuussa 1940 nimellä HMS "Florence Brierley", minkä jälkeen se muutettiin puominvalvonta-alukseksi. Sodan aikana laivasto lunasti aluksen. Elokuussa 1946 alus myytiin siviilikäyttöön.


title: Matkoja utopiaan

text: Matkoja utopiaan on vuonna 2002 ilmestynyt kokoomateos, joka sisältää kolme klassista utopiaa: Tommaso Campanellan "Aurinkokaupunki" (1623), Francis Baconin "Uusi Atlantis" (1624) ja David Humen "Täydellisen valtion idea" (1752). Teoksen on kustantanut Vastapaino. Suomentajat ovat Pia Mänttäri, Topi Makkonen, Petri Koikkalainen ja Tuukka Tomperi.


title: Bill Buckner

text: William Joseph Buckner (s. 14. joulukuuta 1949) on entinen Major League Baseballin pelaaja, jonka pelipaikkana oli ensimmäinen pesä. Vaikka Buckner voitti vuoden 1980 lyöjäkuninkuuden, edusti Chicago Cubsia tähtiottelussa ja löi uransa aikana yli 2700 osumaa, hänet muistetaan lähinnä merkittävästä virheestä vuoden 1986 World Seriesin kuudennessa pelissä.


title: Bill Buckner

text: Yhdeksäntoistavuotias Buckner nousi Major Leagueen syyskuussa 1969, kun hänet valittiin Los Angeles Dodgersiin. Sinä vuonna Buckner pelasi vain yhdessä pelissä 21. syyskuuta, jolloin Dodgers kohtasi San Francisco Giantsin.


title: Bill Buckner

text: Seuraavana vuonna hänen lyöntituloksensa oli vain .191 eikä hän lyönyt kertaakaan kunnaria, joten Buckner siirrettiin alemmassa liigassa pelanneeseen Spokane Indiansiin. Indiansissa Bucknerin vakuuttava lyöntitulos .335 riitti toiseen mahdollisuuteen, ja Buckner palasi Dodgersiin syyskuussa. Loppukaudella hänen lyöntituloksensa oli .277, ja hän ansaitsi viisi juoksua sekä neljä avustusta. Vuonna 1971 Buckner nimettiin Dodgersin aloittavaksi oikeaksi koppariksi, ja pelasi myös jonkin verran ensimmäisellä pesällä. Vuonna 1976 Dodgers osti Reggie Smithin oikeaksi koppariksi St. Louis Cardinalsilta, joten Bucknerin pelipaikaksi muutettiin lopullisesti vasen takakenttä. Dodgersissa pelatessaan Bucknerin löi 773 pelissä yhteensä 38 kunnaria sekä kaiken kaikkiaan 347 juoksua.


title: Bill Buckner

text: Vuoden 1976 kauden jälkeen Buckner ja Ivan De Jesus vaihdettiin Chicago Cubsiin Rick Mondayta vastaan. Cubsissa Bucknerin pelipaikka siirrettiin pysyvästi ensimmäiselle pesälle. Alkuun näytti silti että Dodgersit olisivat hyötyneet pelaajavaihdosta enemmän, sillä Monday toimi keskikopparina kun joukkue pääsi World Seriesiin vuosina 1977 ja 1978. Buckner kuitenki nousi Cubsin tähdeksi, ja joukkueessa ollessan ylitti .300 lyöntituloksen neljästi. Hän myös sijoittui lyöntitulokseltaan liigan parhaaksi vuonna 1980, ja hänet valittiin ainoana edustamaan Cubsia vuoden 1981 tähtiotteluun.


title: Bill Buckner

text: 25. toukokuuta 1984 Buckner siirtyi vaihdossa Boston Red Soxin ensimmäiseksi pesävahdiksi. Tuolloin Red Sox oli American Leaguen itäisen divisioonan kuunelle sijalla, mutta nousi kauden aikana neljänneksi. Seuraavana vuonna Buckner pelasi kaikissa Red Soxin 162 pelistä lopullisella lyöntituloksella .299 ja 16 kunnarilla sekä 110 avustetulla juoksulla. Bucknerilla oli hyvä osumatarkkuus, ja hänet poltettiin 718 lyöntivuorolla vain 36 kertaa kotipesälle. Samana vuonna hän myös rikkoi ulkovuoroilla Major Leaguen ennätyksen avustuksissa, joita hänelle kertyi kaiken kaikkiaan 184.


title: Bill Buckner

text: Vuonna 1986 Red Sox voitti American Leaguen, ja kohtasi World Seriesissä New York Metsin. Viiden ottelun jälkeen Red Sox johti kolmella voitolla kahta vastaan, ja oli näin vain yhden voiton päässä mestaruudesta. Kuudennessa ottelussa joukkueet kohtasivat tasaisesti, ja peli eteni lisävuoropareille. Kymmenennellä hyökkäysvuorolla Red Sox löi kaksi juoksua, minkä jälkeen joukkueen manageri antoi Bucknerin jatkaa ensimmäisen pesän kopparina sen sijaan että olisi vaihtanut tämän kuten aikaisemmissa peleissä. Erän aikana Mets tasoitti pelin, ja lopulta Mookie Wilson löi pallon maata pitkin kohti Bucknerin vartioimaa ensimmäistä pesää. Buckner ei kuitenkaan saanut helppoa palloa kiinni, ja hänen virheensä salli Ray Knightin juosta ratkaisevan juoksun. Seuraavassa ottelussa Mets voitti tuloksellä 8–5, ja samalla lunasti World Seriesin voiton toista kertaa historiassa. Huolimatta muista Red Soxin pelaajien virheistä otteluiden aikana, Bucknerin virhettä pidettiin esimerkkinä Bambinon kirouksesta, jota pidettiin syynä Red Soxin voitottomaan kauteen vuosina 1918–2004. Turhautuneet fanit alkoivat syyttää Buckneria tappiosta, ja Buckner alkoi saada tappouhkauksia sekä hänelle buuattiin kotiotteluissa. Kohun myötä myös Leonard P. Zakim Bunker Hill Memorial Bridgelle annettiin lempinimeksi "Bill Bucknerin silta", sillä autot kulkevat auton Y-muotoisten "jalkojen" läpi.


title: Bill Buckner

text: Buckner vapautettiin Red Soxista kesken vuoden 1987 kautta, vaikka hän oli lyönyt hyvin, saanut kaksi kunnaria sekä avustanut 42 juoksua. Buckner liittyi loppukaudeksi California Angelsiin, mutta jäi joukkueesta seuraavan vuoden toukokuussa. Hän liittyi seuraavaksi Kansas City Royalsiin, missä pelasi myös vuoden 1989 kauden.


title: Bill Buckner

text: Vuonna 1990 Buckner palasi Red Soxiin ja pelasi ensimmäisen ottelunsa 9. huhtikuuta keräten yleisön suosionosoitukset. Hän ei kuitenkaan pysynyt joukkuessa kauan vaan jäi eläkkeelle jo 22 ottelun jälkeen.


title: Auto GP -kausi 2011

text: Auto GP -kausi 2011 oli Auto GP -sarjan toinen kausi, joka korvasi Euroseries 3000 -sarjan ja vaihtui nimeksi Auto GP. Kausi alkoi 14. toukokuuta Italian, Monzan radalla ja päättyi 2. lokakuuta Italian, Mugellossa. Sarjan mestaruuden voitti Kevin Ceccon. Toiseksi sijoittui Luca Filippi ja kolmanneksi Sergei Afanasjev.


title: Toyota Racing Series

text: Toyota Racing Series on uusiseelantilainen autourheilusarja, joka perustettiin vuonna 2005. Sarjassa ajetaan Tatuusin valmistamilla autoilla ja Toyotan moottoreilla. Sarjassa ajetaan viisi kilpailua kaudessa, joihin kuuluu myös New Zealand Motor Cup ja Denny Hulme Memorial Trophy palkinnot. Kilpailuviikonloppuna ajetaan kolme kilpailua joista yksi lauantaina ja kaksi sunnuntaina. Vuodesta 2006 lähtien sarjaan on kuulunut myös Uuden-Seelannin GP.


title: Toyota Racing Series

text: Sarjan mestaruuden ovat voittaneet Brent Collins, Daniel Gaunt, Andy Knight, Mitch Cunningham, Mitch Evans, Nick Cassidy, Andrew Tang, Lance Stroll ja Lando Norris.


title: Toyota Racing Series

text: Sarjassa jaetaan pisteitä 30 parhaalle kuljettajalle järjestyksessä 75, 67, 60, 54, 49, 45, 42, 39, 36, 33, 30, 28, 26, 24, 22, 20, 18, 16, 14, 12, 10, 9, 8, 7, 6, 5, 4, 3, 2, 1.


title: Stabat Mater (Poulenc)

text: Francis Poulenc sävelsi versionsa "Stabat Materista" vuonna 1950, ja se kantaesitettiin Strasbourgin juhlilla 1951. Sävellystyö oli vastaus taiteilija Christian Bérard'n kuolemaan; alun perin Poulenc harkitsi requiemin säveltämistä ystävälleen, mutta hän päätyikin Stabat Materiin palattuaan Mustan Madonnan pyhäkölle Rocamadouriin. Teoksen esittävät sopraanosolisti, sekakuoro ja orkesteri.


title: Stabat Mater (Poulenc)

text: "Stabat Mater" otettiin hyvin vastaan Euroopassa, ja Yhdysvalloissa se sai New York Critics' Circle Awardin vuoden parhaana kuoroteoksena.


title: Dev

text: Devin Star Tailes (s. 2. heinäkuuta 1989), taitelijanimeltään Dev, on yhdysvaltalainen laulaja. Hän sai paljon julkisuutta, kun hip hop-ryhmä Far East Movement käytti listahittinsä "Like a G6" kertosäkeessä Devin kappaleen "Booty Bounce" samplea. Hänen ensimmäinen studioalbuminsa "The Night the Sun Came Up" julkaistiin 2. syyskuuta 2011.


title: Dev

text: Dev syntyi Tracyssa, Kaliforniassa Lisa ja Riki Tailesille. Perhe on Portugalilaista ja Meksikolaista syntyperää, mutta kotoisin Costa Ricasta ja kasvanut Mantecassa Kaliforniassa. Hänellä on kaksi nuorempaa siskoa, Sierra Sol ja Maezee Lua. Dev oli bändin sekä kuoron jäsen, ja opiskeli collegessa englantia ja taidehistoriaa.


title: Dev

text: Hip hop- ja tuottajaryhmä The Cataracs löysi Devin MySpacesta, jonne hänen ystävänsä oli ladannut Devin Amy Winehousen kappaleesta tekemän coverin. Kesällä 2010 The Cataracs ja Dev viettivät aikaa studiossa kirjoittaen kappaleita yhdessä. He kirjoittivat Deville kappaleen "Booty Bounce". Samaan aikaan he tuottivat myös Far East Movementin tunnetun "Like a G6" -kappaleen päättäen käyttää kappaleen kertosäkeessä pätkää Booty Bouncesta. "Like a G6" saavutti paljon menestystä ja nousi listojen kärkeen.


title: Dev

text: Devin ensimmäinen musiikkivideo kappaleesta Booty Bounce kuvattiin elokuussa 2010. Hän solmi levytyssopimuksen Universal Republicin kanssa lokakuussa samana vuonna, ja hänen ensimmäinen virallinen singlensä "Bass Down Low" julkaistiin pian sen jälkeen, 6. joulukuuta 2010. Kappale sai osakseen myös radiosoittoa.


title: Dev

text: Ensimmäinen studioalbumi "The Night the Sun Came Up" julkaistiin Australiassa, Isossa-Britanniassa ja Irlannissa syyskuussa 2011. Albumin kirjoittaminen aloitettiin vuonna 2009. The Cataracs on kirjoittanut albumin jokaisen kappaleen yhdessä Devin kanssa, sekä tuottanut albumin. Maaliskuussa 2011 he matkustivat kolmeksi viikoksi Costa Ricaan, jossa suurin osa kappaleista äänitettiin ja tuotettiin. Dev on ilmoittanut lykkäävänsä albumin julkaisua Yhdysvalloissa tammikuuhun 2012 lisätäkseen albumille uusia kappaleita.


title: Jostedalsbreenin kansallispuisto

text: Jostedalsbreenin kansallispuisto () on Norjassa sijaitseva kansallispuisto, jonka pinta-alasta täyttää noin puolet Euroopan mantereen suurin jäätikkö, Jostedalsbreen. Puisto avattiin 25. lokakuuta 1991, ja se on pinta-alaltaan 1 310 neliökilometriä.


title: Jostedalsbreenin kansallispuisto

text: Puisto sijaitsee Sognin ja Fjordanen läänissä Lusterin, Balestrandin, Jølsterin, Sogndalin, Gloppenin, Førden ja Strynin kunnissa.


title: Sergei Afanasjev (moottoriurheilija)

text: Sergei Andrejevits Afanasjev (, s. 25. maaliskuuta 1988 Moskova, Neuvostoliitto) on venäläinen moottoriurheilija.


title: Sergei Afanasjev (moottoriurheilija)

text: Afanasjev aloitti Formula uransa vuonna 2003 kilpailemalla Formula RUS -sarjassa. Tuona vuonna hän voitti kolme kilpailua ja otti sarjan mestaruuden. Hän osallistui samana vuonna kahdeksaan Formula Renault Monza kilpailuun BVM Minardi Junior Team -tallissa sijoittuen sarjan 13:ksi. Seuraavan vuonna Afanasjev osallistui Formula Renault 2.0 Saksan sarjaan. Hän sijoittui sarjan kymmenenneksi. Hän ajoi myös 13 kilpailua Eurocup Formula Renault -sarjassa sijoittuen parhaimmillaan kilpailussa neljänneksi. Sarjan loppupisteissä hän oli 24:s. Vuonna 2006 Afanasjev ajoi Formula Renault 2.0 NEC -sarjassa. Hän sijoittui sarjan kahdeksanneksi. Hän ajoi saman vuonna Formula Renault 2.0 Suisse-sarjassa sijoittuen sarjan toiseksi.


title: Sergei Afanasjev (moottoriurheilija)

text: Vuonna 2007 Afanasjev osallistui Formula 3 Eurosarjaan. Hän ei saanut sarjasta pisteitä. Vuonna 2008 Afanasjev siirtyi International Formula Master-sarjaan sijoittuen siellä sarjan kahdeksanneksi. Hän ajoi samana vuonna kahdeksan kilpailua Formula Renault 3.5 -sarjassa saavuttamatta pisteitä. Afanasjev jatkoi Formula Master -sarjassa kaudella 2009 sijoittuen sarjan toiseksi.


title: Sergei Afanasjev (moottoriurheilija)

text: Vuonna 2010 Afanasjev ajoi FIA Formula 2 -sarjassa, jossa hän sijoittui sarjan kolmanneksi. Vuonna 2011 Afanasjev ajoi Auto GP -sarjassa DAMS-tallissa. Siellä hän sijoittui niin ikään sarjan kolmanneksi. Vuonna 2012 Afanasjev kilpailee FIA GT1 Championship -sarjassa.


title: Scott Mellanby

text: Scott Mellanby (s. 11. kesäkuuta 1966 Montreal, Quebec) on kanadalainen jääkiekkovalmentaja ja entinen ammattilaisjääkiekkoilija, pelipaikaltaan oikea laitahyökkääjä.


title: Scott Mellanby

text: Mellanby sai , kun Philadelphia Flyers varasi hänet numerolla 27 toisella kierroksella. Hän pelasi varauksensa jälkeen kahdella kaudella Wisconsinin yliopiston jääkiekkojoukkueessa ennen ammattilaisuransa aloittamista.


title: Scott Mellanby

text: Mellanby edusti NHL:ssä viittä eri seuraa, Philadelphia Flyersin lisäksi Edmonton Oilersia, Florida Panthersia, St. Louis Bluesia ja Atlanta Thrashersia. Pisimpään näistä hän pelasi Floridassa, jossa hän kuului seuran historian ensimmäisiin pelaajiin tultuaan varatuksi kesäkuussa 1993 järjestetyssä laajennusvaraustilaisuudessa. Hän oli kahdella kaudella, 1993–1994 ja 1995–1996, joukkueensa eniten pisteitä ja maaleja tehnyt pelaaja, jälkimmäisellä uransa parhaalla pistemäärällä (70 tehopistettä, 32 maalia ja 38 syöttöpistettä, 79:ssä runkosarjaottelussa), ja vuodesta 1997 vuoteen 2001 sen kapteeni.


title: Scott Mellanby

text: Mellanby pelasi kahtena vuonna Stanley Cupin voitosta pelattavissa loppuotteluissa, vuonna 1987, jolloin hän edusti Philadelphia Flyersia, ja vuonna 1996, jolloin hän edusti Florida Panthersia. Kauden 1995–1996 alussa Mellanby tappoi mailallaan joukkueensa pukukopissa olleen rotan ennen Calgary Flamesiä vastaan pelattua kotiottelua, jossa hän teki kaksi maalia. Nimen "rat trick" saaneen tapauksen jälkeen Panthersin kannattajat ottivat tavakseen heitellä joukkueen otteluissa jäälle muovirottia, myös vuoden 1996 loppuotteluissa.


title: Scott Mellanby

text: Mellanby siirtyi helmikuussa 2001 St. Louis Bluesiin pelaajakaupassa, jossa Panthers sai vaihdossa Dave Morissetin pelaajaoikeudet ja viidennen kierroksen varausvuoron (jolla Panthers varasi Vince Bellissimon) . Hän oli siirron aikaan Florida Panthersin historian eniten pisteitä ja maaleja tehnyt pelaaja. Olli Jokinen ohitti myöhemmin nämä seuraennätykset. Aiemmin urallaan Mellanby oli vaihtanut joukkuetta pelaajakaupan kautta yhden kerran, toukokuussa 1991, jolloin hän, Craig Berube ja Craig Fisher siirtyivät Philadelphia Flyersista Edmonton Oilersiin vaihdossa Dave Browniin, Corey Fosteriin ja Jari Kurriin.


title: Scott Mellanby

text: Mellanby pelasi St. Louis Bluesissa neljällä kaudella, vuoteen 2004 asti, jolloin hän teki vapaana pelaajana sopimuksen Atlanta Thrashersin kanssa. Hänen ensimmäinen kautensa Atlantassa oli kausi 2005–2006, jolla hänet myös nimettiin joukkueen kapteeniksi. Edellisellä kaudella, joka peruuntui vuoksi, hän ei pelannut missään joukkueessa. Mellanby ilmoitti pelaajauransa päättymisestä huhtikuussa 2007, alle viikko sen jälkeen, kun Thrashers oli hävinnyt pudotuspelien ensimmäisellä kierroksella New York Rangersille.


title: Scott Mellanby

text: Mellanby pelasi kaudella 1985–1986 alkaneella ja kauteen 2006–2007 päättyneellä urallaan 1 431 runkosarja- ja 136 pudotuspeliottelua. Hän teki runkosarjassa 840 tehopistettä, 364 maalia ja 476 syöttöpistettä, ja pudotuspeleissä 53 tehopistettä, 24 maalia ja 29 syöttöpistettä. Hänet valittiin yhden kerran un, vuonna 1996.


title: Scott Mellanby

text: Mellanby ei edustanut Kanadan jääkiekkomaajoukkuetta aikuisten arvokilpailuissa, mutta oli mukana yksissä nuorten arvokilpailuissa, nuorten maailmanmestaruuskilpailuissa vuonna 1986. Kanada voitti tuossa turnauksessa hopeaa.


title: Scott Mellanby

text: Mellanby toimi syksystä 2008 NHL-seura Vancouver Canucksin pelaajatarkkailijana, kunnes hänet nimitettiin kesäkuussa 2010 aiemmin pelaajana edustamansa St. Louis Bluesin apuvalmentajaksi. Hän jätti paikkansa Bluesin apuvalmentajana kauden 2011–2012 jälkeen.


title: Scott Mellanby

text: Mellanby on naimisissa. Hänellä ja vaimollaan Suella on kolme lasta, pojat Carter ja Nicholas sekä tytär Courtney. Scott ja Sue Mellanby ovat perustaneet yhdessä hyväntekeväisyyssäätiön Mellanby Autism Foundation. Heidän vanhemmalla pojallaan Carterilla diagnosoitiin autismi vuonna 1998.


title: Scott Mellanby

text: Scott Mellanbyn isä on pitkään "Hockey Night in Canadan" tuottajana toiminut Ralph Mellanby.


title: Pimeästä maasta

text: Pimeästä maasta on Maarit Verrosen kirjoittama romaani vuodelta 1995. Teos oli Finlandia-palkintoehdokkaana vuonna 1995 ja voitti Portti-palkinnon 1996. Teosta käsittelevässä opinnäyttessään kirjallisuudentutkija Laura Niemi-Pynttäri löytää teoksesta fantasiakirjallisuuden, allegorian, yhteiskuntakritiikin, kehitysromaanin ja vaellusromaanin tuntomerkkejä.


title: Bruno Musarò

text: Bruno Musarò (s. 27. kesäkuuta 1948 Andrano) on italialainen roomalaiskatolinen arkkipiispa ja Pyhän istuimen diplomaatti. Hänet vihittiin papiksi Otranton arkkihiippakuntaan 19. syyskuuta 1971 ja nimitettiin Abarin titulaariarkkipiispaksi sekä apostoliseksi nuntiukseksi Panamaan 3. joulukuuta 1994. Piispaksi vihkiminen seurasi 6. tammikuuta 1995. Pääkonsekraattorina toimi paavi Johannes Paavali II, jota avustivat Giovanni Battista Re ja Jorge María Mejía.


title: Bruno Musarò

text: Musarò sai 25. syyskuuta 1999 nimitykset apostoliseksi nuntiukseksi Madagaskarille, Komoreille, Seychelleille ja Mauritiukselle. 10. helmikuuta 2004 hänet nimitettiin apostoliseksi nuntiukseksi Guatemalaan, 5. tammikuuta 2009 Peruun ja 6. elokuuta 2011 Kuubaan.


title: Eurojackpot

text: Eurojackpot on lotto, joka toimii 18 Euroopan maassa. Viikoittainen päävoitto on 10–90 miljoonaa euroa. Yksi lottorivi maksaa Suomessa kaksi euroa. Arvonta suoritetaan perjantai-iltaisin Helsingissä. Suomen lisäksi Eurojackpot-lottoon voi osallistua Saksassa, Alankomaissa, Italiassa, Espanjassa, Tanskassa, Virossa, Sloveniassa, Norjassa, Ruotsissa, Islannissa, Latviassa, Liettuassa, Kroatiassa, Puolassa, Tšekeissä, Unkarissa ja Slovakiassa. Suomessa loton tuotto käytetään suomalaisten edunsaajien hyväksi.


title: Eurojackpot

text: Eurojackpotin ensimmäinen arvonta suoritettiin 23. maaliskuuta 2012. Arvonnassa ei löytynyt yhtään täysosumaa. Arvonta tapahtuu kahdessa osassa. Ensin arvotaan viisi päänumeroa (luvut 1–50) ja sitten kaksi tähtinumeroa (luvut 1–10, 1–8; 3. lokakuuta 2014 asti). Voittoluokkia on 12 kappaletta. Minimivoittoon riittää, kun vähintään kaksi päänumeroa ja yksi tähtinumero on oikein tai yksi päänumero ja kaksi tähtinumeroa on oikein.


title: Eurojackpot

text: Ensimmäinen suomalaisvoittaja pelissä oli 25. tammikuuta 2013, kun seinäjokelaispelaaja voitti 29,5 miljoonaa euroa. Lokakuussa 2016 kaikkien aikojen suurin Eurojackpotin päävoitto on 15. toukokuuta 2015 Tšekkiin mennyt tasan 90 miljoonan voittosumma.


title: Eurojackpot

text: Eurojackpot uudistui 10. lokakuuta 2014, jolloin mukaan tulivat uusina maina Tšekki ja Unkari. Samalla arvottavien tähtinumeroiden määrä kasvoi kahdeksasta kymmeneen, jolloin päävoiton todennäköisyys on 1:95 344 200. Myös suurten megapottien määrä tulee lisääntymään. Kaikkien voittoluokkien yhteenlaskettu todennäköisyys on noin 1 : 26.


title: HMS John Dutton

text: HMS John Dutton oli Britannian kuninkaallisen laivaston Mersey-luokan aseistettu troolari.


title: HMS John Dutton

text: Alus myytiin vuonna 1922 Irlannin laivastolle, jossa se säilytti aiemman nimensä. Alus vastaanotettiin Portsmouthissa. Seuraavana vuonna alus myytiin uudelleen kauppalaivastolle, jolloin sen nimeksi tuli SS "Karlesefni".


title: Tšehovin ase

text: Tšehovin ase on fiktiossa, kuten kirjallisuudessa, televisiosarjoissa tai elokuvissa käytetty tekniikka, missä tarinan varhaisessa vaiheessa esitellään näennäisesti merkityksetön asia, joka tarinan edetessä nousee merkittävään asemaan juonen kannalta. Termi on nimetty venäläisen näytelmäkirjailija Anton Tšehovin mukaan, joka mainitsee siitä useita variantteja kirjeissään. Tšehov itse käytti sitä näytelmässään "Vanja-eno": siinä pistooli esitellään tarinan alussa jokseenkin puolihuolimattomasti, mutta tarinan loppua kohti siitä tulee tärkeä osa juonta, kun Vanja-eno aikoo raivonpuuskassaan ampua sillä itsensä.


title: Tšehovin ase

text: Fraasia on usein tulkittu häivetekniikaksi, mutta konsepti voidaan tulkita myös tarkoittamaan ”älä lisää tarpeettomia esineitä tarinaan”. ”Tšehovin ase” -säännön unohtaminen voi johtaa suuriinkin juonen aukkoihin.


title: Tšehovin ase

text: Salapoliisitarinoissa esiintyy tämäntyyppisiä yksityiskohtia – löytyy veitsi, joka aluksi näyttää tarpeettomalta, mutta joka myöhemmin ratkaisee kaiken. Myös saduissa rakenne toimii usein.


title: Mankala-periaate

text: Mankala-periaate on toimintatapa, jossa usea yhtiö yhdessä perustaa voittoa tuottamattoman osakeyhtiön yhteistä tarkoitusta varten. Malli on käytössä erityisesti energia-alalla, jossa on useita Mankala-yhtiöitä, joita on perustettu yhden tai useamman voimalaitoksen rakentamista ja operointia varten. Osakeyhtiön osakkaat rahoittavat laitoksen rakentamisen ja ylläpidon ja vastavuoroisesti ne saavat rakennetusta laitoksesta sähköä omakustannushintaan.


title: Mankala-periaate

text: Käytäntö on laillinen, koska korkein hallinto-oikeus (KHO) hyväksyi sen kahdessa ratkaisussaan vuosina 1963 ja 1968 (KHO 1963 I 5 ja KHO 1968 B II 521). Toinen ratkaisuista koski Oy Mankala Ab:tä, siksi tätä toimintamallia alettiin kutsua Mankala-periaatteeksi. Tuolloin kiista koski sitä, että kunnat halusivat, että niiden alueella tuotettu sähkö olisi arvostettu siirtohintaa korkeampaan hintaan siksi, että alihintaiseksi epäilty sähkö vähensi kuntien yritystulosta saamaa kunnallisveroja ja kuntien näkökulmasta vaikutti peitellyltä osingonjaolta.


title: Mankala-periaate

text: Mankala-yhtiöt ovat osakeyhtiöitä ja osakkaiden vastuu määräytyy osakeyhtiölain mukaisesti. Mankala-yhtiön omistajat sopivat osakassopimuksessa vastaavansa voimayhtiölle yhtiön energian tuotannon aiheuttamista yhtiön normaaleista kustannuksista, kuten esimerkiksi käyttö- ja huoltokustannuksista, veroista, vakuutuksista, lainoista ja polttoainekustannuksista omistuksensa suhteessa.


title: Mankala-periaate

text: Keväällä 2010 europarlamentaarikot Satu Hassi ja Heidi Hautala (vihr) esittivät EU-parlamentille kirjallisen kysymyksen (E2217-10) Mankala-periaatteen laillisuudesta. Heidän mielestään kyse oli peitellystä osingonjaosta. EU-komissio tutki asiaa, mutta lopetti tutkimukset marraskuussa 2012.


title: Mankala-periaate

text: Mankala-yhtiöitä ovat esimerkiksi Teollisuuden Voima Oyj, Pohjolan Voima Oy ja Fennovoima Oy:n suomalainen osakas, Voimaosakeyhtiö SF.


title: Neljästoista vieras

text: Neljästoista vieras on Toivo Särkän vuonna 1948 ohjaama elokuva, johon hän laati myös käsikirjoituksen.


title: Neljästoista vieras

text: Roolinimien perusteella on esitetty, että Särkän käsikirjoitus saattaa pohjautua ruotsalaiseen alkuperäistekstiin. Alkujakso on kuvattu pernajalaisella sahalla, jonka omistajasuvun nimi Palomaa saattaa viitata Paloheimoon. Särkän isä työskenteli metsätyönjohtajana H. G. Paloheimon palveluksessa. Sahan konttorikohtaus on kuvaaja Sulo Tammilehdon ideoimana lavastettu avokulisseina aitoon sahaympäristöön, jossa tuuli kuitenkin haittasi kuvauksia heiluttelemalla papereita.


title: Neljästoista vieras

text: Isänsä kanssa liikeasioissa riitautunut sahatehtailijan poika lähtee kaverinsa luokse, mutta päätyy kulkuria esittäväksi neljänneksitoista vieraaksi kartanontyttären kihlajaisiin, ja tuloksena on romanssi.


title: Neljästoista vieras

text: Elokuvan menestys jäi vaatimattomaksi, ja aikalaiskriitikoiden arvioissa todettiin muun muassa, että se on syytä sivuuttaa lempeästi mahdollisimman lyhyesti. Parissa arviossa siitä on kuitenkin löydetty kaikkien heikkouksien joukosta hauskuuttakin.


title: Neljästoista vieras

text: Särkän ohjaajanuraa ei ole arvostettu kovin korkealle, eikä tämäkään ole erään myöhemmän kriitikon mukaan poikkeus, vaan siinä rämmitään suomalaisen elokuvataiteen pohjamudissa liki puolitoista tuntia.


title: Volgan lautturit

text: Volgan lautturit voi tarkoittaa ainakin seuraavia asioita:


title: Nurmi (Tusinan piiri)

text: Nurmi () on maalaiskunta ja sen keskuskylä Venäjällä Leningradin alueen Tusinan piirissä. Se sijaitsee 9 kilometriä Tusinan kaupungista itään. Kunnassa on 3 300 ja kylässä 3 100 asukasta (vuonna 2010).


title: Nurmi (Tusinan piiri)

text: Kunnan pinta-ala on 138 neliökilometriä. Pohjoisessa se rajoittuu Kirovskin piiriin, idässä Tusinan piirin Hattulan kuntaan, etelässä ja lännessä Tusinan kaupunkiin ja luoteessa Lomkan kaupunkikuntaan. Pinta-alasta 77,8 % on osittain soistunutta metsää ja 15,9 % maatalousmaata. Suurimmat vesistöt ovat Pentikäisenjärvi ja Voittolanjoki.


title: Nurmi (Tusinan piiri)

text: Nurmen kuntaan kuuluvat keskuskylän lisäksi Korkan (ven. Горки, "Gorki") ja Savotan (Жоржино, "Žoržino") kylät. Entisten Metsäpirtin (Нечеперть, "Netšepert") ja Kylväjän (Кюльвия, "Kjulvija") kylien paikalla on puutarhapalsta-alueita.


title: Nurmi (Tusinan piiri)

text:
Ruotsin vallan aikana kylässä asui inkerinsuomalaisia, mutta Suuren Pohjan sodan jälkeen asukkaat pakenivat muualle, esimerkiksi Nurmesta kotoisin ollut Olli Matinpoika Julli kuoli vuonna 1709 Pyhtäällä.
Nurmen kylä mainitaan Venäjällä ensimmäisen kerran 1700-luvulla, jolloin keisarinna Elisabet lahjoitti seudun maat rippi-isälleen Fjodor Dubjanskille. Myöhemmin ne kuuluivat Hattulan kartanonherroille. Nurmi oli metsien ja soiden ympäröimä pikkukylä, johon 1800-luvulla rakennettiin Balašovin tilallissuvun metsästysmaja. Kylän talonpojat olivat venäläisiä, jotka kuuluivat Hattulan ortodoksiseen seurakuntaan. 1870-luvulla alueelle alkoi saapua virolaisia Liivinmaan kuvernementista, koska he olivat maaorjuden lakkauttamisen jälkeen jääneet ilman maata. Nurmen pohjoispuolelle oli silloin rakennettu uusi kylänosa, joka sai sittemmin nimi "Estonskij" (ven. Эстонский). Vuonna 1926 kylässä oli 55 taloa ja 225 asukkaita. Vuonna 1933 Nurmi kuului Estonskin kansallisen kyläneuvostoon. Kurjien olojen vuoksi kaikki paikkakunnan virolaiset lähtivät keväällä 1942, saksalaismiehityksen aikana, Viroon.


title: Nurmi (Tusinan piiri)

text: Neuvostoaikana kunnassa harjoitettiin turpeen tuotantoa. Vuonna 1974 kylään rakennettiin Neuvostoliiton suurin siankasvatuskompleksi. Kunnan kautta kulkee Kemppaalan ja Hattulan välinen R-40-maantie sekä Tusinasta Hattulaan johtava rautatie. Nurmesta on linja-autoyhteys Tusinaan.


title: Nurmi (Tusinan piiri)

text: Paikallisista elinkeinoista tärkein on maatalous, joka on erikoistunut sianlihan ja rehun tuotantoon. Lisäksi viljellään vihanneksia ja perunaa. Maatalousyrityksiä ovat Rjurik-Agron suursikala ja Tusinan rehuseostehdas. Kolme neljäsosaa asukkaista käy työssä kunnan ulkopuolella, heistä viidesosa Pietarissa.


title: Nurmi (Tusinan piiri)

text: Palveluihin kuuluvat lastentarha, koulu, kerhotalo, lasten taidekoulu, kirjasto, terveysasema, posti, pankki sekä joukko kauppoja. Nurmen kylässä toimii ortodoksinen seurakunta.


title: Nurmi (Tusinan piiri)

text: Nähtävyyksiä ovat Pokrovan kirkon rauniot ja keskiaikainen asuinpaikka Tsaritsyna Gorassa, kaksi sotamuistomerkkiä sekä Metsäpirtin hautapaikka.


title: Gustavo Rodolfo Mendoza Hernández

text: Gustavo Rodolfo Mendoza Hernández (s. 19. lokakuuta 1934 Guatemala) on guatemalalainen roomalaiskatolinen piispa. Hänet vihki papiksi Guatemalan arkkihiippakuntaan Mariano Rossell y Arellano 21. syyskuuta 1958, ja hänet nimitettiin Guatemalan vihkipiispaksi sekä Selemselaen titulaaripiispaksi 9. heinäkuuta 2004. Piispaksi vihkiminen seurasi 25. syyskuuta. Pääkonsekraattorina toimi Rodolfo Quezada Toruño, jota avustivat Bruno Musarò ja Pablo Vizcaino Prado.


title: Ge’ezin kieli

text: Ge’ez () eli "(muinais)etiopia" on seemiläisten kielten etiopialaisen ryhmän pohjoishaaraan kuuluva kieli. Ge’ezin käyttö puhekielenä lakkasi jo ensimmäisen ja toisen vuosituhannen vaihteessa, mutta sen on säilynyt Etiopian kirkon jumalanpalveluskielenä.


title: Ge’ezin kieli

text: Ge’eziä kirjoitetaan eteläarabialaisesta konsonanttikirjaimistosta kehittyneellä etiopialaisella tavukirjoituksella. Varhaisimmat kirjoitukset ovat 100–200-luvuilta. Etiopian muihin seemiläisiin kieliin verrattuna ge’ez on vanhakantaisempi ja siinä on vähemmän kuušilaisia aineksia. Ge’ezinkielinen kirjallisuus käsittää lähinnä uskonnollisia ja historiallisia teoksia sekä runoutta. Amhara korvasi ge’ezin kirjakielenä 1800–1900-lukujen vaihteessa.


title: Kolmastoista koputus

text: Kolmastoista koputus on vuonna 1945 valmistunut Ilmari Unhon ohjaama jännityselokuva. Käsikirjoitus pohjautuu Simo Penttilän tarinaan, jossa tapahtumat liikkuvat sodan aiheissa.


title: Kolmastoista koputus

text: Elokuvan aiheena on kahden suomalaisen merikapteenin seikkailu Göteborgissa, jossa kapteenit (Joel Rinne ja Tauno Palo) kohtaavat kabareelaulajina esiintyvät torpedoijille tietoja välittävät agentit. Tuotantoresurssien vähäisyyden vuoksi Göteborgia esittää elokuvassa Turku.


title: Kolmastoista koputus

text: Aikalaiskriitikot ottivat elokuvan myötämielisinä vastaan: ”Älykäs seikkailuelokuva [– –] laatutyötä, ajanvietefilminä hyvää luokkaa”, arvioi Olavi Vesterdahl Aamulehdessä. Huolellista työtä kiiteltiin yleisesti, myös musiikin ja lavastuksen osalta.


title: Kolmastoista koputus

text: Eräs myöhempi kriitikko pitää tarinaa löyhänä, mutta George de Godzinskyn merimieslaulut tekevät häneenkin vaikutuksen.


title: José Ramiro Pellecer Samayoa

text: José Ramiro Pellecer Samayoa (s. 10. lokakuuta 1929 Antigua, Guatemala) on guatemalalainen roomalaiskatolinen piispa. Hänet vihki papiksi Guatemalan arkkihiippakuntaan Mariano Rossell y Arellano 7. marraskuuta 1954. Hänet nimitettiin Guatemalan vihkipiispaksi sekä Teglata in Proconsularin titulaaripiispaksi 28. marraskuuta 1967. Piispaksi vihkiminen seurasi 6. tammikuuta 1968. Pääkonsekraattorina toimi Bruno Torpigliani, jota avustivat Mario Casariego y Acevedo ja Rafael González Estrada.


title: José Ramiro Pellecer Samayoa

text: Pellecer Samayoa jäi eläkkeelle 2. lokakuuta 2010.


title: Bernabé de Jesús Sagastume Lemus

text: Bernabé de Jesús Sagastume Lemus (s. 20. toukokuuta 1961) on guatemalalainen roomalaiskatolinen piispa. Hänestä tuli kapusiinien jäsen 28. joulukuuta 1985, ja hänet vihki papiksi Rodolfo Quezada Toruño 31. tammikuuta 1987. Hänet nimitettiin Santa Rosa de Liman hiippakunnan piispaksi 28. heinäkuuta 2007. Piispaksi vihkiminen seurasi 6. lokakuuta. Pääkonsekraattorina toimi Quezada Toruño, jota avustivat Bruno Musarò ja Pablo Ervin Schmitz Simon.


title: Jimmy Lidberg

text: Jimmy Lidberg (s. 13. huhtikuuta 1982 Tukholma) on ruotsalainen kreikkalais-roomalaisen tyylin painija.


title: Jimmy Lidberg

text: Pääasiassa 96 kilogramman painoluokassa kilpaileva Lidberg on saavuttanut olympiapronssia sekä kolme MM- ja neljä EM-mitalia. Myös hänen isoveljensä Martin on kreikkalais-roomalaisen painin maailmanmestari.


title: Chameleon Casanova

text:
Chameleon Casanova on Jari Sillanpään kappale, ja se on ilmestynyt vuonna 2005. Chameleon Casanova on tehty yhdessä Beats and Stylesin kanssa.
Musiikkivideossa Sillanpää esiintyy charmikkaasti valkoisessa puvussa, ja tanssahtelee sulavasti.


title: Raymond Razakarinvony

text: Raymond Razakarinvony (s. 19. marraskuuta 1927 Antananarivo) on madagaskarilainen roomalaiskatolinen piispa. Hänet vihittiin papiksi 27. heinäkuuta 1956 ja nimitettiin Miarinarivon hiippakunnan piispaksi 14. helmikuuta 1998. Piispaksi vihkiminen seurasi 17. toukokuuta. Pääkonsekraattorina toimi Armand Gaétan Razafindratandra, jota avustivat Bernard Charles Ratsimamotoana ja Albert Joseph Tsiahoana.


title: Raymond Razakarinvony

text: Razakarinvony jäi eläkkeelle 15. helmikuuta 2007.


title: Alim Selimau

text: Alim Selimau (, s. 26. tammikuuta 1983 Kasumkent, Dagestanin ASNT, Neuvostoliitto) on valkovenäläinen kreikkalais-roomalaisen tyylin painija ja maailmanmestari.


title: Alim Selimau

text: 84 kilogramman painoluokassa kilpaileva Selimau voitti maailmanmestaruuden Budapestissa 2005 ja Istanbulissa 2011.


title: Manutšar Tskhadaia

text: Manutšar Tskhadaia (, s. 19. maaliskuuta 1985 Khobi, Georgian SNT, Neuvostoliitto) on georgialainen kreikkalais-roomalaisen tyylin painija.


title: Manutšar Tskhadaia

text: Pääasiassa 66 kilogramman painoluokassa kilpaileva Tskhadaia on saavuttanut olympiapronssia Lontoossa 2012 ja MM-hopeaa Herningissä 2009 ja Istanbulissa 2011. Lisäksi hän on saavuttanut EM-hopeaa Belgradissa 2012 (74 kg) ja EM-pronssia Vilnassa 2009.


title: Vaajakosken vanha vesivoimalaitos

text: Vaajakosken vanha vesivoimalaitos eli Wanha Woimala on Vaajakoskessa Vaajavirrassa Jyväskylässä sijaitseva vuonna 1920 rakennettu vesivoimalaitos, joka ei ole enää sähköntuotantokäytössä. Se toimii erilaisten tapahtumien, taidenäyttelyiden, konserttien ja tanssien järjestämispaikkana.


title: Vaajakosken vanha vesivoimalaitos

text: Vesivoimalaitoksen rakennutti SOK Vaajakosken tehtaiden tarpeisiin. Alun perin voimalaitoksen ympärillä ei ollut patolaitteita, vaan vettä virtasi myös voimalaitoksen turbiinien ohi. Voimalaitoksella oli kaksi turbiiniparia, joiden yhteenlaskettu teho oli 500 hevosvoimaa. Turbiinit oli kytketty kahteen vaihtovirtageneraattoriin, joiden yhteenlaskettu teho oli 368 kilowattia.


title: Vaajakosken vanha vesivoimalaitos

text: Vuonna 1942 Naissaaren toisella puolella sijaitsevaan Vaajavirran toiseen koskeen, Naiskoskeen, rakennettiin uusi voimalaitos. Sen valmistuttua vanha voimala poistettiin käytöstä ja veden virtaus paitsi voimalan läpi myös sen ohitse padottiin. Voimalaan johtavan sillan alla olevia patoja saatetaan edelleen avata vedenpinnan noustessa voimalaitosten yläpuolella.


title: Vaajakosken vanha vesivoimalaitos

text: Voimalaan asennettiin käyttövesijohdot 1996 ja samalla rakennettiin käymälä teollisuustalon puoleiselle rannalle voimalan läheisyyteen.


title: Vaajakosken vanha vesivoimalaitos

text: Vaajakosken vanha vesivoimalaitos on vuosikymmenien aikana muodostunut Vaajakosken ja sen teollisuuden tunnukseksi. Sen lähellä sijaitsee toinen Vaajakosken teollisuuden maamerkki, entinen naulatehdas, nykyinen Vaajakosken teollisuustalo. Vanhan voimalaitoksen vieressä kulkee Vaajakosken kanava.


title: Kuninkaiden koitos

text: Kuninkaiden koitos () on George R. R. Martinin kirjoittaman "Tulen ja jään laulu" -fantasiasarjan toinen osa. Alkuperäisteos ilmestyi vuonna 1999 ja suomennos vuonna 2004.


title: Kuninkaiden koitos

text: Yhdysvaltalainen kaapelitelevisioyhtiö HBOn tuottaman "Tulen ja jään lauluun" pohjautuvan televisiosarjan, "Game of Thronesin" toinen tuotantokausi sijoittuu "Kuninkaiden koitoksen" tapahtumiin.


title: Kuninkaiden koitos

text: Seitsemän kuningaskunnan kuninkaan Robert Baratheonin kuoltua valtakunta on ajautunut sisällissotaan. Joffrey Baratheon on kruunattu isänsä seuraajaksi, mutta Robertin veljet Stannis ja Renly vaativat valtaistuinta itselleen. Robb Stark on julistautunut Pohjoisen kuninkaaksi ja Balon Greyjoy Rautasaarten kuninkaaksi. Sarjan ensimmäisen osan tavoin kirjassa on kolme pääjuonta, joista yksi keskittyy mahtisukujen väliseen valtataisteluun, yksi tapahtumiin valtakunnan pohjoisrajan Muurilla ja sen takana sekä yksi idän mailla maanpaossa olevaan Daenerys Targaryeniin. Pääjuonten lisäksi seurataan useita alajuonia. Kirjan luvut on kirjoitettu eri henkilöiden näkökulmista.


title: Kuninkaiden koitos

text: "Legolas"-lehden Teemu Naarajärvi katsoi kirjan olevan hieman liian pitkä ja pääjuonen liikkuvan verrattain vähän eteenpäin.


title: Kiovan keskusrautatieasema

text: Kiovan rautatieasema eli Kiovan matkustajaliikenteen rautatieasema () on Ukrainan pääkaupunki Kiovan keskusrautatieasema. Asema koostuu oikeastaan useasta toisiinsa liitetyistä tai erillisistä rakennuksesta ja toimii sekä Ukrainan rautateiden kaukojunien että Kiovan seudun lähijunien keskusasemana.


title: Kiovan keskusrautatieasema

text: Aseman lähistöllä (150 m rautatieaseman vanhan puolen pääsisäänkäynnistä luoteeseen, lähijunien lähtölaitureiden suuntaan) sijaitsee käynti Kiovan metron Voksalnajan asemalle ().


title: Kruunajaismessu

text: Kruunajaismessu () on Wolfgang Amadeus Mozartin 15. (toisen tulkinnan mukaan 16.) messu. Se on C-duurissa, ja Köchelin luettelossa sen merkintä on KV 317. Se luetaan "Missa brevikseksi" eli lyhyeksi messuksi "Missa solemniksen" vastakohtana.


title: Kruunajaismessu

text: "Kruunajaismessu" valmistui Salzburgissa 23. maaliskuuta 1779, ja se kantaesitettiin lähes varmasti Salzburgin tuomiokirkossa pääsiäissunnuntaina 4. huhtikuuta 1779. Kutsumanimensä teos sai ilmeisesti 1800-luvun alussa Wienin hovissa. Joseph Haydn viittasi teokseen omassa "Harmoniemessessään".


title: Matt Carkner

text: Matthew "Matt" Carkner (s. 3. marraskuuta 1980 Winchester, Ontario) on kanadalainen jääkiekkoilija ja jääkiekkovalmentaja. Hän pelasi urallaan puolustajana kolmessa NHL-joukkueessa. Suurimman osan urastaan Carkner pelasi farmisarja AHL:ssä.


title: Matt Carkner

text: Carkner pelasi ennen ammattilaisuraansa neljän kauden ajan, vuodesta 1997 vuoteen 2001, Peterborough Petesissä juniorisarja OHL:ssä. Hän sai , kun Montréal Canadiens varasi hänet numerolla 58 toisella kierroksella, muttei lopulta pelannut joukkueessa yhtään ottelua, vaan teki kesäkuussa 2001 vapaana pelaajana sopimuksen San Jose Sharksin kanssa.


title: Matt Carkner

text: Carkner pelasi vuodet 2001–2009 lähes kokonaan AHL:ssä, aluksi vuoteen 2006 Sharksin silloisessa farmijoukkueessa Cleveland Baronsissa. Kaudella 2004–2005 hän toimi joukkueensa kapteenina. Hän pelasi ensimmäisen NHL-ottelunsa kaudella 2005–2006, jolla hän edusti Sharksia yhdessä runkosarjaottelussa. Hän antoi tuossa ottelussa, joka pelattiin helmikuussa 2006, yhden maalisyötön. Heinäkuussa 2006 Carkner teki vapaana pelaajana sopimuksen Pittsburgh Penguinsin kanssa, minkä jälkeen pelasi koko kauden 2006–2007 sen farmijoukkueessa Wilkes-Barre/Scranton Penguinsissa AHL:ssä. Vuonna 2007 hänet palkittiin AHL-palkinto Yanick Dupré Memorial Awardilla, joka jaetaan pelaajan toiminnasta paikallisyhteisönsä ja hyväntekeväisyyden hyväksi.


title: Matt Carkner

text: Heinäkuussa 2007 Carkner teki vapaana pelaajana sopimuksen Ottawa Senatorsin kanssa. Hän pelasi kahden kauden ajan pääasiassa AHL:n Binghamton Senatorsissa, mutta pääsi pelaamaan myös yhdessä NHL:n runkosarjaottelussa kaudella 2008–2009. Kaudesta 2009–2010 alkaen hän pelasi vakituisemmin NHL:ssä. Hän pelasi tuolla kaudella 81 runkosarjaottelua, joissa teki 11 tehopistettä, kaksi maalia ja yhdeksän syöttöpistettä. Keväällä 2010 hän pelasi kuusi pudotuspeliottelua ja teki niissä yhden maalin, voittomaalin Pittsburgh Penguinsia vastaan pelatun ottelusarjan viidennessä ottelussa, joka venyi kolmanteen jatkoerään. Senators hävisi tuon ottelusarjan voitoin 2–4. Kaudella 2010–2011 Carkner pelasi 50 runkosarjaottelua. Hän oli sivussa yli 20:stä ottelusta loukkaantumisten vuoksi. Kauden 2011–2012 alussa hän oli pelaamatta kaksi kuukautta toipuessaan polvileikkauksesta. Hän pelasi joulukuun alussa kolme ottelua Binghamton Senatorsissa ennen paluuta Ottawa Senatorsin NHL-kokoonpanoon. Carkner pelasi kauden aikana yhteensä vain 29 ottelua NHL:n runkosarjassa sekä neljä pudotuspeleissä.


title: Matt Carkner

text: Heinäkuussa 2012, sopimuksensa Ottawa Senatorsin kanssa umpeuduttua, Carkner teki kolmivuotisen sopimuksen NHL-seura New York Islandersin kanssa. Islandersissa Carkner pelasi kahden kauden aikana 75 ottelua. Kauden 2014–2015 Carkner aloitti sairaslistalta, ja Islanders lainasi hänet helmikuussa 2015 farmijoukkue Bridgeport Sound Tigersiin. Selkäleikkauksen takia Carkner pystyi pelaamaan kauden aikana vain 19 ottelua. Kauden jälkeen hän teki kaksivuotisen sopimuksen Sound Tigersin kanssa. Kausi 2015–2016 jäi Carknerin pelaajauran viimeiseksi. Hän lopetti uransa kauden jälkeen, mutta hän jatkoi Sound Tigersissa apulaisvalmentajana.


title: Matt Carkner

text: Carkner oli rooliltaan puolustava puolustaja. Hän oli myös osallisena useissa jääkiekkotappeluissa. Joulukuussa 2010 hän tappeli New York Rangersiä edustaneen Derek Boogaardin kanssa ottelussa, joka jäi toukokuussa 2011 kuolleen Boogaardin viimeiseksi.


title: Naukion koulu

text: "Naukion koulu ja entinen Tähteen koulu"' on yhtenäiskoulu Kuusankosken kaupunginosassa Kouvolassa. Koulun rehtorina toimii Kai Mikkonen ja vararehtorina Sari Grekula.


title: Nimeni on Bill W.

text: Nimeni on Bill W. () on vuoden 1989 Hallmark Hall of Fame -televisioelokuva, jonka ohjasi Daniel Petrie ja jossa pääosia näyttelevät James Woods ja James Garner. Käsikirjoittaja William G. Borchert perusti elokuvan tositarinaan William Griffith Wilsonista ja tohtori Robert Holbrook Smithistä, jotka perustivat AA-liikkeen (Nimettömät Alkoholistit). Woods voitti roolistaan Wilsonina Emmy-palkinnon. Lisäksi elokuva sai kuusi muuta Emmy-ehdokkuutta ja kaksi Golden Globe -ehdokkuutta.


title: Nimeni on Bill W.

text: Elokuvaa levitti Warner Bros. Television. Sen tuottajana toimi Paul Rubell, ja sen musiikin sävelsi Laurence Rosenthal. Kuvaajana toimi Neil Roach sekä leikkaajina Paul Rubell ja John Wright. 30. huhtikuuta 1989 julkaistu elokuva kestää 100 minuuttia.


title: Katoamisten kirja

text: Katoamisten kirja on kirjailija Iida Rauman vuonna 2011 julkaistu esikoisteos, joka ottaa kantaa koulujen, terveyskeskuksien ja vanhainkotien ovien takana tapahtuvaan arkiseen väkivaltaan.


title: Nimettömät Narkomaanit

text: Nimettömät Narkomaanit (, lyhennettynä "NA") on kansainvälinen yhteisö, jonka toiminta perustuu AA-liikkeenkin (Nimettömät Alkoholistit) käyttämään vertaistukitoimintaan ja 12 askeleen ohjelmaan. Idea AA:n ohjelman soveltamisesta huumeongelmaisten kohdalla syntyi Yhdysvalloissa 1940-luvulla, ja ensimmäinen huumausaineriippuvaisten kokous pidettiin siellä vuonna 1948. Nykyisenkaltainen NA kuitenkin perustettiin vasta 1953. Noihin aikoihin AA myönsi sille luvan käyttää ja muokata 12 askeleen ohjelmaa.


title: Nimettömät Narkomaanit

text: Nimettömien Narkomaanien toiminta Euroopassa alkoi 1980-luvulla, ja Suomessa ensimmäinen kokous pidettiin vuonna 1988. Toukokuussa 2010 järjestettiin yli 58,000 NA-kokousta 131 maassa.


title: Nimettömät Narkomaanit

text: Nimettömien Narkomaanien kolmas perinne sanoo, että jäsenyyden ainoa edellytys on halu lopettaa käyttäminen. NA sanoo, että kokoukset on tarkoitettu järjestettäväksi säännöllisesti toinen toisemme tukemiseen puhtaana pysymisessä. Puhtaana pysyminen tarkoittaa täydellistä pidättäytymistä kaikista mielialaan ja mieleen vaikuttavista yhdisteistä. NA-jäsenyys on aina ilmainen, joskin vapaaehtoisen kannatusmaksun voi halutessaan maksaa, koska toiminta on omarahoitteista.


title: Nimettömät Narkomaanit

text: Perusta Nimettömien Narkomaanien ohjelmalle on kahdessatoista askeleessa ja kahdessatoista perinteessä.


title: Nimettömät Narkomaanit

text: Nimettömillä Narkomaaneilla "ei ole mielipidettä kokousten ulkopuolisiin asioihin", tämä koskee politiikkaa, tiedettä, lääketiedettä sekä ulkopuolisia organisaatioita ja instituutioita. Järjestö ei varsinaisesti mainosta itseään, vaan pikemminkin houkuttelee uusia jäseniä julkisella tiedolla järjestön olemassaolossa. NA-ryhmät ja alueet tarjoavat tietoa NA-ohjelmasta ulkopuolisille järjestöille, myös yksittäiset jäsenet ovat vieneet paikallisiin sairaaloihin ja instituutioihin, kuten päihdehoitokeskuksiin ja vankiloihin NA-sanomaa.


title: Nimitz

text: Nimitz voi tarkoittaa ainakin seuraavia:


title: Reijo Siltala

text: Reijo Petteri Siltala (s. 17. tammikuuta 1978 Köyliö) on entinen Kokemäen kaupunginjohtaja ja seutukaupunkien varapuheenjohtaja . Siltala on työskennellyt myös Satakunnan maakunnan konserni- ja strategiavalmistelijana.


title: Reijo Siltala

text: Siltala on koulutukseltaan filosofian tohtori ja kasvatustieteen maisteri sekä eMBA. Hän on puoluepoliittisesti sitoutumaton.


title: Reijo Siltala

text: Siltala aloitti kaupunginjohtajana 2014 ja siirtyi Perlacon Oy:n palvelukseen elokuussa 2018. Hänen siirtymisensä syyksi on arveltu johtamansa Kokemäen kaupungin talouden tasapainon saavuttamista ja vanhojen alijäämien kattamisen onnistumista vuosina 2015-2017. Hänen edeltäjänsä oli Markus Ojakoski ja seuraajansa Nina Kivi..


title: Reijo Siltala

text: Kokemäen kaupunginvaltuusto valitsi Siltalan yksimielisesti kaupunginjohtajaksi 2014. Ennen kaupunginjohtajaksi valitsemista Siltala oli hallintojohtajan virassa Köyliön kunnassa.


title: Reijo Siltala

text: Kauhajoen kaupunginhallitus esitti suostumuksensa antanutta Siltalaa Kauhajoen kaupunginjohtajan virkaan elokuussa 2017, mutta kaupunginvaltuuston päätöksellä valituksi tuli keskustalainen Isojoen kunnanjohtaja Linda Leinonen.


title: Reijo Siltala

text: Kunta-alan tehtäviä edelsivät Siltalan työt Turun yliopiston tutkijana Suomen työ- ja elinkeinoministeriön ja Suomen Akatemian tutkimushankkeissa. Siltalan tärkeimpien julkaisujen aiheina ovat olleet innovatiivisuus, innovaatiot ja yhteistoiminnallinen oppiminen. Hänen tutkimustensa tulokset ovat todentaneet esimerkiksi, että yhteistoiminnallisen oppimisen viisiportainen jaottelu luo käyttökelpoisen tavan analysoida innovaatioyrityksen oppimista ja menestynyttä liiketoimintaa. Myöhemmin Siltala on tutkinut mm. kuntien johtoryhmien työskentelyä.


title: Reijo Siltala

text: Siltalan väitöstutkimuksen tulosten perusteella innovatiivisuus on monipuolista oppimista edellyttävää luovuutta, jolla on prosessiin tai tapahtumaan liittyviä positiivisia vaikutuksia käytännössä. Menestyksekkäissä innovaatioyrityksissä yhteistoiminnalliseen oppimiseen on pikemminkin ajauduttu kuin suoranaisesti pyritty. Yhteistoiminnallisen oppimisen voi katsoa olevan innovaatioyritykselle luonteenomaista.


title: Reijo Siltala

text: Toisaalta Siltalan väitöskirjan tulokset osoittavat, että opettajan innovatiivisuus on yhteydessä erityisesti uudistushenkisyyteen ja uudistuksiin. Innovatiivisuus edellyttää monipuolista oppimista yksilöiltä ja yhteisöiltä. Tärkeää on opettajan jatkuva pyrkimys opetusmenetelmien uudistamiseen ja työ- ja opetustapojen yhdistelemiseen. Perusedellytyksenä on pedagoginen ammattitaito ja kekseliäisyys jokapäiväisessä työssä.


title: Reijo Siltala

text: Siltala on Satakylät ry:n hallituksen pitkäaikainen jäsen. Muusikkotaustainen Siltala oli mukana kaupunginjohtajana toimiessaankin useissa eri orkesterikokoonpanoissa esimerkiksi Huittisten kaupunginjohtaja Jyrki Peltomaan kanssa. Siltalalla on tutkinto klassisesta laulusta ja hän soittaa useita instrumentteja.


title: Ricardo Sperafico

text: Ricardo Sperafico (s. 23. heinäkuuta 1979 Toledo, Paraná) on brasilialainen moottoriurheilija. Hän aloitti uransa karting-sarjoissa. Vuonna 2000 hän voitti Italian F3000-sarjan mestaruuden. Vuosina 2001–2003 hän kilpaili International F3000 -sarjassa sijoittuen sarjan toiseksi vuonna 2003. Vuonna 2004 hän piti välivuotta kunnes siirtyi vuonna 2005 Champ Car -sarjaan, jossa hän sijoittui 17:nneksi. Richardon kaksoisveli Rodrigo ja serkut Alexandre ja Rafael ovat myös moottoriurheilijoita.


title: Hannu Syrjänen

text: Hannu Syrjänen (s. 2. lokakuuta 1951 Hollola) on suomalainen yritysjohtaja. Syrjänen toimi Sanoma-konsernin toimitusjohtajana vuosina 2001–2011.


title: Hannu Syrjänen

text: Syrjänen valmistui ekonomiksi 1973 ja oikeustieteen kandidaatiksi 1979. Hän valmistui Stanfordin yliopiston SEP-ohjelmasta (Stanford Executive Program) vuonna 2001.


title: Hannu Syrjänen

text: Hannu Syrjänen oli Rautakirjan toimitusjohtaja, varatoimitusjohtaja ja toimialajohtaja vuosina 1989–2001. Ennen Rautakirjaa hän toimi muun muassa Keskossa, TS-Yhtymässä johtajana, Wihurissa toimialajohtajana ja Lakimiesliiton Kustannuksen toimitusjohtajana. Syrjänen oli SanomaWSOY:n johtoryhmän jäsen 1999–2001 ja Sanoman toimitusjohtaja ja johtoryhmän puheenjohtaja 2001–2010. Syrjänen oli hallituksen puheenjohtaja Ilmarisessa vuosina 2004–2011, Viestinnän Keskusliitossa 2005–2006, Kansainvälisen kauppakamarin Suomen osastossa 2010–2011 ja Management Institute of Finland MIF:ssä 2012–2014. Hän oli hallituksen jäsen SanomaWSOY:ssä vuosina 2001–2010, East Officessa 2008–2010, Elinkeinoelämän keskusliitossa 2005–2006 ja Palvelutyönantajissa 1999–2001. Hän on ollut myös Helsinki Median hallituksen jäsen ja useiden Rautakirjan tytäryhtiöiden hallituksen puheenjohtaja.


title: Hannu Syrjänen

text: Hannu Syrjänen on ollut Orionin hallituksen jäsen vuodesta 2007 lähtien ja hallituksen puheenjohtaja vuosina 2010–2017. Vuodesta 2011 lähtien hän on ollut myös VR-Yhtymän hallituksen puheenjohtaja. Syrjänen on ollut Realian hallituksen jäsen vuodesta 2011, Suomen Messut Osuuskunnan vuodesta 2012 ja John Nurmisen Säätiön hallituksen jäsen vuodesta 2012 alkaen.


title: Hannu Syrjänen

text: Hannu Syrjänen valittiin media-alan Vuoden Vaikuttajaksi vuonna 2009.


title: HMS William Honnor

text: HMS William Honnor oli Britannian kuninkaallisen laivaston Mersey-luokan aseistettu troolari, joka valmistui saattajaksi.


title: HMS William Honnor

text: Alus myytiin 1922 Irlannin laivastolle, jossa se säilytti aiemman nimensä. Alus vastaanotettiin Portsmouthissa. Seuraavana vuonna alus myytiin uudelleen kauppalaivastolle, jolloin sen nimeksi tuli "Grimurkamban".


title: HMS Christopher Dixon

text: HMS Christopher Dixon oli Britannian kuninkaallisen laivaston Mersey-luokan aseistettu troolari.


title: HMS Christopher Dixon

text: Alus myytiin vuonna 1922 Irlannin laivastolle, jossa se säilytti aiemman nimensä. Alus vastaanotettiin Portsmouthissa. Seuraavana vuonna alus myytiin Fleetwoodiin J. Manille nimellä "Lord Gainford". Kuninkaallinen laivasto pakko-otti aluksen joulukuussa 1939 nimeten sen HMS "Lord Gainfordiksi" viirinumerolla Z111. Alus muutettiin sukellusvenepuominvalvojaksi. Se palautettiin vuonna 1946 omistajilleen.


title: HMS Robert Murray

text: HMS Robert Murray oli Britannian kuninkaallisen laivaston Mersey-luokan aseistettu troolari.


title: HMS Robert Murray

text: Alus myytiin vuonna 1922 Irlannin laivastolle, jossa se säilytti aiemman nimensä. Alus vastaanotettiin Portsmouthissa. Seuraavana vuonna alus myytiin Fleetwoodiin T. Carwell & R. H. Bagshawille nimellä "Northlyn". Kuninkaallinen laivasto pakko-otti aluksen lokakuussa 1939 nimeten sen HMS "Northlyniksi". Alus muutettiin sukellusvenepuominvalvojaksi, ja se palveli Grimsbyssä. Laivasto lunasti aluksen joulukuussa 1943. Se myytiin maaliskuussa 1947 kauppalaivastolle.


title: HMS Thomas Thresher

text: HMS Thomas Thresher oli Britannian kuninkaallisen laivaston Mersey-luokan aseistettu troolari, joka valmistui miinanraivaajaksi.


title: HMS Thomas Thresher

text: Alus myytiin vuonna 1922 Irlannin laivastolle, jossa se säilytti aiemman nimensä. Alus vastaanotettiin Brightlingseassa. Seuraavana vuonna alus myytiin Grimsby SFC:lle aluksen säilyttäen nimensä. Se myytiin Norjaan, jossa omistaja nimesi sen "Syrianiksi". Kuninkaallinen laivasto vuokrasi aluksen norjalaiselta omistajaltaan huhtikuussa 1940 HMS "Syrianina" palauttaen sen miinanraivaajaksi. Se palautettiin tammikuussa 1946 Norjaan omistajilleen.


title: Jean-Paul Randriamanana

text: Jean-Paul Randriamanana (27. kesäkuuta 1950 Antananarivo – 9. marraskuuta 2011) oli madagaskarilainen roomalaiskatolinen piispa. Hänet vihittiin papiksi 9. syyskuuta 1979 ja nimitettiin Antananarivon arkkihiippakunnan vihkipiispaksi sekä Paria in Proconsolaren titulaaripiispaksi 3. kesäkuuta 1999. Piispaksi vihkiminen seurasi 26. syyskuuta. Pääkonsekraattorina toimi Armand Gaétan Razafindratandra, jota avustivat Adriano Bernardini ja Joseph Ignace Randrianasolo. Randriamanana kuoli virassa.


title: Joseph Ignace Randrianasolo

text: Joseph Ignace Randrianasolo (31. heinäkuuta 1947 – 4. helmikuuta 2010) oli madagaskarilainen roomalaiskatolinen piispa. Hänet vihittiin papiksi 20. joulukuuta 1975 ja nimitettiin Antananarivon arkkihiippakunnan vihkipiispaksi sekä Milevumin titulaaripiispaksi 24. lokakuuta 1997. Piispaksi vihkiminen seurasi 8. helmikuuta 1998. Pääkonsekraattorina toimi Armand Gaétan Razafindratandra, jota avustivat Adriano Bernardini ja Albert Joseph Tsiahoana.


title: Joseph Ignace Randrianasolo

text: Randrianasolo sai 3. kesäkuuta 1999 nimityksen Mahajangan hiippakunnan piispaksi, jona hän toimi, kunnes erosi kaksi päivää ennen kuolemaansa, 2. helmikuuta 2010.


title: Lars Eckerdal

text: Lars Hugo Eckerdal (s. 15. elokuuta 1938 Töllsjö, Länsi-Götanmaa) oli Ruotsin kirkon pappi, joka toimi Göteborgin hiippakunnan piispana vuosina 1991–2003. Hänen veljensä on sittemmin itsekin piispaksi valituksi tullut Per Eckerdal.


title: Lars Eckerdal

text: Lars Eckerdalin edeltäjä oli Bertil Gärtner ja seuraaja Carl Axel Aurelius.


title: AUDIT

text: AUDIT () on WHO:n kehittämä kymmenkysymyksinen testi, jolla on tarkoitus selvittää, onko henkilön alkoholinkäyttö haitallista. Testi suunniteltiin kansainväliseen käyttöön, ja se validoitiin tutkimuksella, jossa käytettiin potilaita kuudesta eri maasta. Kysymykset 1–3 käsittelevät alkoholinkulutusta, 4–6 liittyvät alkoholiriippuvuuteen eli alkoholismiin ja 7–10 koskevat alkoholin aiheuttamia ongelmia. Miehellä pistemäärä 8, naisella 7 tai enemmän indikoi vahvaa vaarallisen tai haitallisen alkoholinkäytön todennäköisyyttä. 20:n ylittävä pistemäärä viittaa alkoholismiin.


title: AUDIT

text: AUDIT-C () on kolmikysymyksinen seulontatesti ongelmajuomisen varalle.


title: Frederick Exley

text: Frederick "Fred" Exley (28. maaliskuuta 1929 – 17. kesäkuuta 1992) oli yhdysvaltalainen kirjailija. Hänen tunnetuin teoksensa on romaani "Luuserin muistiinpanot" ("A Fan's Notes"). Teoksen englanninkielinen nimi tulee havainnosta, joka sai kirjoittajan murtumaan: ”minun kohtaloni, osani ja arpani oli loppujen lopuksi hurrata muille.”


title: Frederick Exley

text: "Luuserin muistiinpanot" on kuvaus miehestä, jota vaivaavat alkoholismi, epäonnistumiset ja mielisairaus. Teos perustuu kirjoittajan omaan elämään ja Exleyn elämäkerran kirjoittaja, yhdysvaltalainen Jonathan Yardley on todennut, että teos muutettiin muistelmista romaaniksi, koska kustantaja pelkäsi oikeusjuttua. Teosta leimaakin tunne että kyseinen pieleen menneen elämän kuvaus on vahvasti todenmukainen. Tekijän itsensä lisäksi kirjassa on monia vinksahtaneita hahmoja, kuten herra Blue joka myy alumiinia ja on pakkomielteisesti kiinnostunut cunnilinguksesta sekä lankomies Bumpy, jonka pakkomielteenä on tappaa kissoja.


title: Eucalyptus (makeinen)

text: Eucalyptus on vanha Fazerin luoma pastilli. Pastillin pinta on tomusokerilla päällystetty. Eucalyptus on väriltään hennon valkoinen. Pastilleja myydään rasioissa sekä pusseissa.


title: Eucalyptus (makeinen)

text: Pastillirasia on puna-valkoinen, jonka päällä on oksalla istuva viherpunainen papukaija. Tuotetta myydään nykyään myös pusseissa.


title: Glagoliittimessu

text: Glagoliittimessu ( tai "Mša glagolskaja"; myös "Missa Glagolitica") on Leoš Janáčekin säveltämä messu laulusolisteille (sopraano, altto, tenori, basso), kaksoiskuorolle, uruille ja orkesterille. Teos valmistui 15. lokakuuta 1926, ja se kantaesitettiin Jaroslav Kvapilin johdolla Brnossa 5. joulukuuta 1927.


title: Glagoliittimessu

text: "Glagoliittimessun" teksti on muinaiskirkkoslaavia, jonka ns. glagoliittiseen kirjaimistoon messun nimikin viittaa. Viisi laulettua osaa vastaa katolista messuordinariumia, jossa "Agnus Deistä" kuitenkin on poistettu "Dona nobis pacem". Teoksen levyttäneitä kapellimestareita ovat olleet Břetislav Bakala, Leonard Bernstein, Karel Ančerl, Rafael Kubelík, Rudolf Kempe, František Jílek, Simon Rattle, Charles Mackerras, Michael Gielen, Robert Shaw, Michael Tilson Thomas, Kurt Masur, Charles Dutoit, Charles Mackerras, Riccardo Chailly ja Ladislav Slovák.


title: Glagoliittimessu

text: "Glagoliittimessua" käytettiin musiikkina Kenneth Angerin ohjaamassa elokuvassa "Inauguration of the Pleasure Dome" (1954).


title: Glagoliittimessu

text: Glagoliittimessuja ovat Janáčekin lisäksi säveltäneet Josef Bohuslav Foerster, František Zdeněk Skuherský, Aleksandr Gretšaninov, Bedřich Antonín Wiedermann, Jan Křesadlo.


title: Jimmy McHugh

text: James Francis ”Jimmy” McHugh (1894–1969) oli yhdysvaltalainen populaarimusiikin säveltäjä.


title: Jimmy McHugh

text: McHugh syntyi Bostonissa ja työskenteli ennen säveltäjäksi ryhtymistään McHugh Bostonin oopperatalossa harjoituspianistina. Hän työskenteli Bostonissa Irving Berlinin julkaisuyhtiössä ja vuonna 1921 muutti New Yorkiin. Hänen ensimmäinen menestyskappaleensa oli Irving Millsin ja Gene Austinin sanoittama ”When My Sugar Walks Down the Street” vuonna 1924.


title: Jimmy McHugh

text: Hän kirjoitti yhdessä sanoittaja Dorothy Fieldsin kanssa musiikin Broadway-näytelmään "Blackbirds of 1928", joka sisälsi muun muassa kappaleen ”I Can’t Give You Anything But Love”. McHugh ja Fields toimivat pitkään yhdessä kirjoittaen New Yorkissa muun muassa hittikappaleet ”On the Sunny Side of the Street” (1930), ”Exactly Like You” (1930) ja ”Don’t Blame Me” (1932). He muuttivat Hollywoodiin 1930-luvun alussa. McHugh’n ja Fieldsin elokuvamusiikkikappale ”I’m in the Mood for Love” nousi listalla ensimmäiselle sijalle vuonna 1935.


title: Jimmy McHugh

text: 1930-luvun puolivälissä McHugh aloitti yhteistyön sanoittaja Harold Adamsonin kanssa. He kirjoittivat musiikin yhteensä 19 elokuvaan. Frank Sinatra lauloi heidän kappaleensa ”I Couldn’t Sleep a Wink Last Night” ja ”This Is a Lovely Way to Spend an Evening” vuoden 1943 elokuvassa "Sano se iskusävelin" (engl. "Higher and Higher"). Toisen maailmansodan aikana McHugh ja Adamson kirjoittivat isänmaallisia lauluja, muun muassa ”Coming In On a Wing and a Prayer” vuonna 1943. He saivat sodanaikaisesta työstään "President’s Certificate of Merit" -kunniamitalin presidentti Harry Trumanilta. McHugh työskenteli toisinaan myös muiden sanoittajien kuten Johnny Mercerin, Ted Koehlerin, Ned Washingtonin ja Frank Loesserin kanssa.


title: Jimmy McHugh

text: McHugh’n sävellystyö vähentyi 1950-luvulla ja hän keskittyi enemmän musiikin julkaisemiseen. Hän perusti hyväntekeväisyyssäätiö Jimmy McHugh Polio Foundationin vuonna 1951. Hän oli jäsenenä Beverly Hillsin kauppakamarin johtokunnassa ja toimi vuosina 1950–1952 sen puheenjohtajana. Hän oli myös muusikkojärjestö ASCAP:n puheenjohtaja vuodesta 1960 lähtien. Jimmy McHugh kuoli Beverly Hillsissä 23. toukokuuta 1969.


title: Palmiro Togliatti

text: Palmiro Togliatti (26. maaliskuuta 1893 Genova – 21. elokuuta 1964 Jalta, Neuvostoliitto) oli italialainen vasemmistopoliitikko, joka toimi Italian kommunistisen puolueen (PCI) pääsihteerinä ja tosiasiallisena johtajana vuodesta 1927 kuolemaansa saakka, osan ajasta maanpakolaisena. Vuosina 1945–1946 hän oli maan oikeusministeri kommunistien ollessa mukana hallituksessa. Hänen johtajakaudellaan PCI:stä tuli kannatukseltaan Länsi-Euroopan suurin kommunistinen puolue.


title: Palmiro Togliatti

text: Lakimieheksi kouluttautunut ja journalistina toiminut Togliatti kuului Italian kommunistisen puolueen perustajajäseniin. Fasistien vallan aikana vuosina 1926–1944 hän eli maanpaossa, pääasiassa Neuvostoliitossa, ja toimi Kominternin sihteeristössä. Hän osallistui myös Espanjan sisällissotaan. Togliattista tuli myös kommunistisen puolueen pääsihteeri Antonio Gramscin vangitsemisen jälkeen 1927. Sodan jälkeen hän oli ensin salkuttomana ministerinä Pietro Badoglion johtamassa hallituksessa ja sitten oikeusministerinä. Kommunistien hallituksesta syrjäyttämisen jälkeen Togliattia ammuttiin kesäkuussa 1948, mikä uhkasi aiheuttaa poliittisen kriisin Italiassa, mutta hän jäi täpärästi henkiin.


title: Palmiro Togliatti

text: Puolueen suuresta kannatuksesta huolimatta Togliatti ei onnistunut saamaan kylmän sodan takia kommunisteja enää myöhemmin takaisin Italian hallitukseen, mutta PCI:n politiikka maltillistui hänen kaudellaan. Varsinaisen eurokommunismin vaihe alkoi kuitenkin vasta hänen kuolemansa jälkeen, Enrico Berlinguerin johtajakaudella.


title: Palmiro Togliatti

text: Togliatti kuoli lomamatkan aikana Neuvostoliitossa. Hänen mukaansa nimettiin pian tämän jälkeen Toljattin kaupunki Venäjällä.


title: Washington D.C. Temple

text: Washington D.C. Temple tai Washington Temple on MAP-kirkon temppeli Kensingtonin kaupungissa Marylandin osavaltiossa Yhdysvalloissa. Rakennusta alettiin rakentaa vuonna 1968 ja se valmistui vuonna 1974. Kirkko maksoi valmistuessaan noin 15 miljoonaa Yhdysvaltain dollaria. Kirkko on 88 metriä korkea. Kirkko on rakennettu valkoisesta Alabaman marmorista.


title: ”Minä elän”

text: ”Minä elän” on Ilmari Unhon ohjaama suomalainen mustavalkoinen elämäkertaelokuva vuodelta 1946. Se kertoo Aleksis Kiven elämäntarinan vuodesta 1846 hänen kuolemaansa asti.


title: ”Minä elän”

text: "”Minä elän”" -teosta on pidetty Ilmari Unhon keskeisimpänä elokuvana "Ruusun ja kulkurin" (1948) ohella.


title: ”Minä elän”

text: Juoni seurailee Aleksis Kiven dokumentoitua elämäntarinaa. Varhaislapsuuden yli hypätää kesään 1846 ja Nurmijärvelle. Lokakuussa 1834 räätäli Erik Stenvallin ja sepäntytär Annastiina Hambergin neljänneksi lapseksi syntynyt Alexis Stenvall on tuolloin yhdentoista. Poika on oppinut lukemaan ja osoittaa mielenkiintoa kirjallisuuteen. Hänellä on kolme isoveljeä, Johannes, Emanuel, Albert ja pikkusisar Agnes. Aleksis opiskelee Costianderin yksityiskoulussa, josta hän jatkaa ukko Granbergin kouluun Helsinkiin. Vuonna 1852 Aleksis jatkaa opintojaan Fredrik Cygnaeuksen johtamassa koulussa, elämää varjostavat talousvaikeudet, jopa nälkä. Kotona Aleksis sanoo haluavansa runoilijaksi. Cygnaeus vaikuttuu Aleksiksen näytelmästä "Bröllopsdansen". Snellman neuvoo häntä kirjoittamaan suomeksi. Vaikka Snellman ja Topelius suosittavat Aleksikselle akateemisen tutkinnon suorittamista, hän päättää lopettaa opintonsa ylioppilastutkintoon vuonna 1857.


title: ”Minä elän”

text: "Kullervon" valmistumisen aikoina Aleksis asuu Palmqvistin perheessä. Perheen tyttären Albinan kanssa hän tutustuu maailmankirjallisuuteen. Eräässä Palmqvistien järjestämässä juhlassa Aleksis kertoo ottaneensa taiteilijanimekseen Kivi. Professori Ahlqvist on niin ikään juhlissa, hän on ollut "Kullervon" palkitsemista vastaan. Kiven ja Ahlqvistin välille syttyy sanaharkka. Kivi masentuu ja katoaa useiksi päiviksi. Hän matkaa ystäviensä kehotuksesta Nurmijärvelle toipumaan.


title: ”Minä elän”

text: Kesällä 1864 Kivi valmistelee teosta "Nummisuutarit". Samana kesänä hän tutustuu siuntiolaiseen mamselli Charlotta Lönnqvistiin. Kiven äiti kuolee ja hänen veljensä karkottavat hänet lapsuudenkodista. Kirjailija muuttaa Charlottan luo Fanjunkarsiin Siuntioon. "Nummisuutarit" ilmestyy teatteri- ja kirjallisuusvaikuttaja Kaarlo Bergbomin taloudellisella myötävaikutuksella. Nälkätalvena 1868 monet katovuoden uhrit saavat turvapaikan Fanjunkarsista. Kiveen tarttuu kerjäläisistä lavantauti, joka kaataa hänet pitkäksi aikaa vuoteeseen. Charlotta joutuu ahdinkoon velkojensa takia, myös kyläläisten pahat puheet mamsellin ja Kiven suhteen laadusta ahdistavat.


title: ”Minä elän”

text: Toukokuussa 1869 on "Lean" ensiesitys Helsingissä Suomalaisessa Teatterissa. Nimiosassa on ruotsinmaalainen näyttelijä Charlotte Raa, joka opettelee repliikkinsä suomeksi. Esitys on menestys, Bergbomin mielestä suomalainen teatteritaide on syntynyt. Kivi rohkenee tulla teatteriin vasta esityksen jälkeen, mutta tuntee olonsa vieraaksi juhlahumussa ja lähtee Siuntioon. "Seitsemän veljestä" valmistuu kiihkeän luomistyön tuloksena kevättalvella 1870. Sairaalloinen Kivi on kuolemanväsynyt. Charlottan tila on vaarassa joutua pakkohuutokauppaan. Forssell kiitää tuomaan Helsingistä terveisiä, että "Seitsemän veljestä" on saanut innostuneen vastaanoton. Kivi lähtee hänen mukanaan pääkaupunkiin.


title: ”Minä elän”

text: Ahlqvist lyttää "Seitsemän veljestä" siveettömänä. Hänen mielipiteensä takia Suomalaisen Kirjallisuuden Seura keskeyttää romaanin painamisen. Ahlqvistin tietoinen pyrkimys on lopettaa Kiven kirjailijanura. Kivi järkyttyy ja ajautuu masennukseen. Keväällä 1872 hän on hoidossa Lapinlahden sairaalassa, Bergbom ja Forsell vierailevat hänen luonaan. Lääkäri toteaa, että Kiven paranemisennuste on huono: useaan kertaan sairastettu lavantauti ja Ahlqvistin negatiivinen kritiikki ovat tehneet tehtävänsä. Kivi lähetetään veljensä luo Tuusulaan. Veljentytär Agnes Stenvall hoitaa kuolemansairasta setäänsä. Vuoden 1872 viimeisenä päivänä tuleva Suomen kansalliskirjailija lausuu viimeisiksi väitetyt sanansa ”Minä elän” ja hiipuu elämästä yhtaikaa kynttilän liekin kanssa.


title: ”Minä elän”

text: Elsa Soinin alkuperäiskäsikirjoitus oli niin laaja, että siitä päädyttiin käyttämään elokuvassa vain runsas kolmannes. Elokuva pyrittiin kuvaamaan autenttisilla tapahtumapaikoilla, mutta Siuntion Fanjunkarsiin ei ollut menemistä, sillä se sijaitsi tuolloin Neuvostoliitolle vuokratulla alueella.


title: ”Minä elän”

text: Elokuvan kuvaukset alkoivat 8. kesäkuuta 1946 ja päättyivät 23. elokuuta 1946. Teosta kuvattiin Nurmijärven alueella Palojoen kylässä, Haukkaan kalliolla, Ojakkalan talon luona ja Pyhän Martinuksen kirkolla. Myös Tuusulassa ja Lohjalla kuvattiin. Studiona toimivat Munkkisaaren studiot Helsingissä.


title: ”Minä elän”

text: Matti Oravistolle pieni sivuosa ylioppilaana oli hänen ensimmäinen elokuvatyönsä.


title: ”Minä elän”

text: Asiantuntija-apua Suomi-Filmi sai Aleksis Kiven Seurasta. Valmiille elokuvalle seuran jäsenet antoivat varauksellisen hyväksyntänsä. "”Minä elän”" -elokuvan kutsuvierasnäytäntö järjestettiin Kiven syntymäpäivänä 10. lokakuuta 1946.


title: ”Minä elän”

text: Elokuvan yleisömenestys oli vuoden toiseksi paras, enemmän katsojia keräsi vain Valentin Vaalan "Loviisa – Niskavuoren nuori emäntä".


title: ”Minä elän”

text: Kriitikot ottivat "”Minä elän”" -elokuvan lähes hurmioituneina vastaan. "Aamulehden" kriitikko piti teosta ”kansallisena kulttuurielokuvana”: ”"”Minä elän”" on kaunis kunnianteko Aleksis Kiven muistolle ja tuo hänet keskuuteemme entistä elävämpänä ja rakkaampana.” Kriitikon mielestä elokuva oli suomalaisen elokuvataiteen siihen asti suurin saavutus. "Helsingin Sanomien" kriitikko luonnehti teoksen sävyä aidoksi, kauniiksi, hartaaksi ja läheiseksi. "Ilta-Sanomissa" puolestaan kriitikko oli arvioissaan astetta varauksellisempi ja piti ”Kiven kohtalon tragiikkaa liian vähän perusteltuna”. Arvostelijan näkemyksen mukaan elokuva vältteli todellisuutta ja pitäytyi sovinnaisuudessa. Kiven elämän kielteiset puolet oli jätetty huomiotta. "Uudessa Suomessa" sen sijaan kriitikko piti Unhon elokuvaa kauneimpana, mitä suomalainen filmitaide on tarjonnut. Tuomen Aleksis Kivi -tulkintaa pidettiin kautta linjan mestarillisena. Hänen syvällisyytensä ja herkkyytensä mainittiin, ja myös pehmeäsointista ääntä pidettiin sopivana. "Nya Pressenin" arviossa sanottiin: ”Rauli Tuomelle Kivestä tuli suuri henkilökohtainen voitto.” Pylkkäsen musiikkia pidettiin melko onnistuneena, vaikka hänen sävelkieleltään toivottiin suomalaisempia sävyjä.


title: ”Minä elän”

text: Elokuva sai kaksi Jussi-palkintoa.


title: ”Minä elän”

text: Televisiossa "”Minä elän”" esitettiin ensi kerran 9. lokakuuta 1964, ja se sai katsojia nelisensataatuhatta. Elokuva on usein esitetty Aleksis Kiven päivän tienoilla. Televisioesitysten yhteydessä teoksen nimestä on jätetty lainausmerkit pois.


title: Linkkien yhdistäminen

text: Linkkien yhdistäminen on tietoliikennetekniikan termi joka tarkoittaa erilaisia keinoja yhdistää fyysisiä yhteyksiä yhdeksi loogiseksi yhteydeksi.


title: Nainen on valttia

text: Nainen on valttia on Ansa Ikosen ohjaama mustavalkoinen suomalainen komediaelokuva vuodelta 1944. Se jäi näyttelijä Ikosen ainoaksi ohjaustyöksi.


title: Nainen on valttia

text: Elokuva perustuu Mika Waltarin alkuperäiskäsikirjoitukseen, jonka tarinassa kolmen poikamiehen taloon saapuva nuori nainen panee miesten elämän uuteen uskoon. Poliisia pakeneva nainen on kuulu operettitähti Kirsti Kalpa. Hänen onnistuu salata henkilöllisyytensä, mutta vain toistaiseksi.


title: Nainen on valttia

text: Elokuva on kuvattu keskellä jatkosotaa, mutta sota ei kuvastu siitä mitenkään, vaan se on läpikotaisin kevyt hupailu. Viiden kuukauden mittaiset kuvaukset on tehty pääosin sisätiloissa.


title: Nainen on valttia

text: Ohjausta tarjosi Ikoselle T. J. Särkkä, mutta Ikosen on sanottu olleen alkuun epävarma kyvyistään, sillä hän pelkäsi esimerkiksi, etteivät miehet suostu naisen ohjaukseen. Tekniikassa Ikonen sai apua kuvaaja Armas Hirvoselta. Aikalaiskritiikki ei kuitenkaan tyrmännyt ohjausta, pikemminkin ongelmien katsottiin liittyvän Waltarin käsikirjoitukseen, yksityiskohtien huolimattomuuteen; Waltari oli tuolloin jo menestyskirjailija, mutta tehtaili elokuvakäsikirjoituksia ahkerasti. Elokuvan asenteet todettiin pölyttyneiksi.


title: Nainen on valttia

text: Paroni Heimonheimo (Ture Junttu) haluaa kihlattunsa Kirsti Kalvan (Ansa Ikonen) luopuvan laulajan urastaan. Kirsti kyllästyy sulhasensa temppuihin ja lavastaa itsemurhansa merenrannalle. Ruumista ei löydy, ja poliisi alkaa tutkia tapausta katoamisena. Passipoliisi kiinnostuu puistossa maleksivasta Kirstistä. Tämä pakenee taloon, jossa asuu professori poikamiestaloudessa palvelijansa Kallen ja säveltäjä Rantamaan kanssa. Kirsti sanoo professorille olevansa tyttö maalta ja erehtyneensä talosta. Professorin ja Rantamaan johtoajatuksena on ollut, että heidän taloonsa ei naisia tuoda. Kalle palaa kotiin tapelleena ja juopotelleena. Kirsti pääsee hänen suosioonsa, ja Kalle palkkaa laulajattaren professorin suostumuksella kotiapulaiseksi. Rantamaa on Kirstiä vastaan, mutta viranomaisen udellessa Kirstistä juuri hän pelastaa tytön kiipelistä. Poliisi nimittäin epäilee Kirstiä rikollisliigan jäseneksi.


title: Nainen on valttia

text: Talon kolme poikamiestä arvelevat Kirsin olevan pohjimmiltaan hyvän tytön, jonka olosuhteet ovat pakottaneet varkaiden kelkkaan. Kirsti on erinomainen kotiapulaisena. Rantamaa on edelleen Kirstiä vastaan, mutta vähitellen musiikki yhdistää säveltäjän ja Kirstin, ja Kirstin kannustamana Rantamaa säveltää lauluja, jotka Yleisradio suostuu ottamaan ohjelmistoonsa. Rantamaa haluaa Kirstin esittämään teoksiaan, sillä hän pitää tätä poikkeuksellisena luonnonlahjakkuutena. Kirsti suostuu radioesiintymiseen, kuuluttaja esittelee hänet "tuntemattomana laulajana". Heimonheimo kuitenkin tunnistaa Kirstin äänen ja ottaa selvää säveltäjä Rantamaan asuinpaikasta. Ravintolassa eräs toimittaja tunnistaa Kirstin, ja jymyuutinen on valmis.


title: Nainen on valttia

text: Heimonheimo saapuu poikamiesten taloon, jossa hän kohtaa professorin ja Kallen sekä Kirstin ja Rantamaan. Hän myöntää Kirstille olevansa rakastunut erääseen toiseen naiseen. Kirsti ilahtuu tiedosta. Heimonheimon ja Kirstin kihlaus puretaan tuota pikaa. Toisiinsa korviaan myöten rakastuneet Rantamaa ja Kirsti eivät kuitenkaan heti saa toisiaan , vaan ensin säveltäjä suuttuu laulajattarelle. Seuraavana päivänä Kirsti joutuu jälleen pakenemaan poliisia poikamiesten taloon. Tällä kertaa Rantamaa ei salli Kirstin enää lähteä, ja rakkaus voittaa.


title: Nainen on valttia

text: Elokuvaa "Nainen on valttia" kuvattiin tammikuusta 1944 kesäkuuhun 1944. Ulkokuvia otettiin Helsingissä (muun muassa Alppila) ja Helsingin maalaiskunnassa (Malmin lentoasema). Professorin residenssiä esitti Armas Siitosen suunnittelema vuonna 1920 valmistunut Edelfeltintie 13 Eirassa. Studiona oli SF-studio 1.


title: Nainen on valttia

text: "Nainen on valttia" jäi aikakirjoihin toisena suomalaisena kokoillan näytelmäelokuvana, jonka ohjasi nainen. Ensimmäinen on Glory Leppäsen komedia "Onnenpotku" (1936). Kolmas naisen ohjaama kokoillan suomalainen näytelmäelokuva on Ritva Arvelon "Kultainen vasikka" vuodelta 1961. Brita Wrede ohjasi Felix Forsmanin kanssa lyhyen fiktioelokuvan "Tukkijoella tapahtuu" vuonna 1950 ja Kyllikki Forssell yhden jakson episodielokuvaan "Kolmiapila" vuonna 1953.


title: Nainen on valttia

text: "Nainen on valttia" sai keskimääräistä hieman vähemmän katsojia.


title: Nainen on valttia

text: Aikalaiskriitikot ottivat Ikosen ensiohjauksen varovaisen myönteisesti vastaan. "Helsingin Sanomien" kriitikko Paula Talaskivi iloitsi Ikosen debytoinnista elokuvaohjaajana ja piti hänen työtään varsin laadukkaana, mutta teilasi elokuvan aiheeltaan ”mitättömäksi ja vanhentuneeksi”. Tamperelaisen "Aamulehden" Olavi Vesterdahl kirjoitti: ”"Nainen on valttia" on syyskauden sopiva kevyt alkupala ennen talvikauden arvokkaampaa ohjelmistoa.” "Suomen Sosialidemokraatissa" Toini Aaltonen katsoi, että Ikonen onnistui saamaan ”harvinaisen paljon” irti Waltarin käsikirjoituksesta. Ikosen näyttelijäntyö arvioitiin mukiinmeneväksi. Korhosen ja Laakson roolityöt keräsivät erityistä kiitosta.


title: Nainen on valttia

text: "Nainen on valttia" esitettiin televisiossa ensi kerran 13. helmikuuta 1966. Finnkino Oy on julkaissut sen myös DVD:nä.


title: Hellbound: Hellraiser II

text: Hellbound: Hellraiser II on vuonna 1988 ensi-iltansa saanut kauhuelokuva, joka on jatkoa elokuvalle "Hellraiser". Elokuvassa on lähes samanlainen juoni, mutta juoni poikkeaa yhdestä asiasta: Nyt pitää matkata jopa helvettiin. Elokuva kertoo Kirsty-nimisestä tytöstä (joka esiintyi "Hellraiser"-elokuvassa), joka on joutunut mielisairaalaan. Mielisairaalassa alkaa tapahtua kamalia ja Kirsty tajuaa että asialla on jälleen kerran Pinhead.


title: Kultainen riisi

text: Kultainen riisi on riisilajike, jonka syötävät osat sisältävät runsaasti A-vitamiinin esiastetta beetakaroteenia. Kultainen riisi on kehitetty geenimanipuloimalla aasianriisiä ("Oryza sativa"). Sen on kehittänyt Ingo Potrykus yhdessä Freiburgin yliopiston tutkijan Peter Beyerin kanssa Sveitsin liittovaltion teknologiainstituutissa. Työ aloitettiin 1992, ja sen biotekniikan läpimurtona pidetyt tulokset julkaistiin vuonna 2000. Riisilajikkeella pyritään torjumaan kehitysmaiden ihmisten yksipuolisen ruokavalion aiheuttamia ongelmia. Uuden riisilajikkeen toivotaan pelastavan miljoonien ihmisten hengen ja estävän puolen miljoonan ihmisen sokeutumisen vuodessa. Riisilajiketta ei ole otettu käyttöön kehitysmaissa. Kehitysmaissa pelätään, että länsimaalaisten näkökulmasta kehitysmaissa tuotettu ruoka "saastuu" geenimanipulaation takia, eikä siellä tuotettu ravinto kelpaa länsimaihin. Lisäksi monet järjestöt vastustavat kultaisen riisin käyttöönottoa.


title: Kultainen riisi

text: Tutkija Peter Beyer oli saanut rahoitusta tutkimukseensa Euroopan komission Carotene Plus -ohjelmasta. Sopimuksella määrättiin, että tutkimustulosten oikeudet luovutetaan sponsorille, joka tuossa tutkimuksessa oli Syngenta (aiemmin ICI:n maatalouskemikaaliryhmä). Riisilajikeen kehitykseen sisältyy noin 70 patenttia, mutta sen humanitäärinen käyttö ja viljely alle 10 000 dollarin arvosta on rojaltivapaata.


title: Kultainen riisi

text: Hanketta tukevat EU, Sveitsi, Rockefeller Foundation ja the National Science Foundation. Nyttemmin myös Helen Keller International on liittynyt hankkeeseen.


title: Kultainen riisi

text: A-vitamiinin vajeesta kärsii 190 miljoonaa lasta ja 19 miljoonaa raskaana olevaa naista 122 maassa. Tämä aiheuttaa 1-2 miljoonaa kuolemaa ja sokeuttaa pysyvästi 500 000 henkeä sekä aiheuttaa miljoonien ihmisten sairastumisen muihin tauteihin. Unicef ja joukko kansalaisjärjestöjä kannattavat tiheää pienten A-vitamiiniannosten saamista.


title: Kultainen riisi

text: Kultainen riisi on todistettu ihmisille yhtä tehokkaaksi A-vitamiinin lähteeksi kuin pillerit ja tehokkaammaksi kuin beetakaroteenia sisältävä pinaatti. Kultainen riisi on paljon pillereitä kustannustehokkaampi tapa parantaa A-vitamiinin saantia. Riisi muodostaa usein 90 prosenttia lasten ravinnosta, ja kultainen riisi ei maksaisi sen enempää.


title: Kultainen riisi

text: Vuonna 2005 kehitetty "Kultainen riisi 2" tuottaa vielä 23 kertaa enemmän beetakaroteenia.


title: Kultainen riisi

text: 250 miljoonaa pikkulasta kärsii A-vitamiinin puutteesta. Tohtori Patrick Mooren mukaan useimmat heistä eivät syö juuri muuta kuin kulhon riisiä päivässä.


title: Kultainen riisi

text: Britannian konservatiivipuolueen kansanedustaja Zac Goldsmith pitää kultaista riisiä vääränä ratkaisuna ja kehottaa syömään ennemmin vihreitä vihanneksia. Tohtori Adrian Dubockin mielestä tämä on yhtä julmaa kuin Marie Antoinetten lausahdus: ”Jos kansalaisilla ei ole leipää, syökööt kakkuja.” Dubockin mukaan A-vitamiinin puute tappaa 6 000 lasta päivässä, 28 prosenttia maailman kuolevista lapsista, ja on myös suurin sokeuden syy.


title: Kultainen riisi

text: Vuonna 2013 vandalisoitiin Kansainvälisen riisintutkimusinstituutin Kultaisen riisin koeviljelmä Filippiineillä juuri ennen kuin kokeen piti valmistua. Tutkijat valittivat tästä naisille ja lapsille koituvaa hirvittävää kärsimystä. Kuuluisa entinen GMO-vastustaja Mark Lynas raportoi Slate-lehdessä, että mielenosoituksesta karkasi äärivasemmistolaisen KMP-ryhmän johtama aktivistijoukko tuhoamaan viljelmiä toisten mielenosoittajien tyrmistykseksi. Greenpeacen edustaja puolusti vandaaleja. Toinen Greenpeacen edustaja sanoi, että tieteilijät ovat väärässä sanoessaan kultainen riisin olevan ratkaisu A-vitamiinin puutteeseen. Greenpeace myös pelkää, että kultainen riisi pehmentäisi ihmisten kuvaa geenimuuntelusta. Australian tiedeakatemian entinen johtaja, tutkija Jim Peacock syytti Greenpeacea tieteenvastaisuudesta ja virheellisen informaation moraalittomasta levittämisestä.


title: Kultainen riisi

text: Tutkija-journalisti Jon Entinen artikkelin mukaan Greenpeace levitti Kiinassa huhua kultaisen riisin vaarallisuudesta. Kiinan "twitter" Weibo täyttyi vihaviesteistä ja viranomaiset reagoivat erottamalla kolme kultaisen riisin kokeen tutkijaa Kiinan terveysvirastosta ja Zhejiangin lääketieteen akatemiasta.


title: Kultainen riisi

text: Greenpeacen laskelman mukaan riisiä pitäisi syödä päivässä kilokaupalla, jotta vitamiinin vähimmäismäärä tulisi täyteen. Tämä laskelma perustuu kuitenkin riisilajikkeen varhaiseen prototyyppiin. Myöhemmillä versioilla riisilajikkeen A-vitamiinipitoisuutta on nostettu monikymmenkertaiseksi. Lisäksi vastustajien mukaan kultaisen riisin tutkimustyöhön uhratuilla varoilla ongelmaa olisi voitu merkittävästi lieventää käyttämällä tehokkaampia ja yksinkertaisempia menetelmiä. Professori Petter Portinin mukaan on aktivisteilta moraalitonta kieltää kultaisen riisin käyttö, koska se parantaisi kehitysmaiden ihmisten tilannetta itsestään, kun taas aktivistien toivomat ratkaisut eivät ole toteutuneet kiellosta huolimatta.


title: Kultainen riisi

text: Greenpeacen perustaja ja ex-puheenjohtaja, tri Patrick Moore syyttää geenimuuntelun vastustajia rikoksista ihmisyyttä vastaan, koska vastustus on johtanut 8 miljoonan lapsen sokeutumiseen ja kuolemaan A-vitamiinin puutteessa, vaikka tämä olisi voitu estää kultaisella riisillä.


title: Sigvards Kļava

text: Sigvards Kļava (s. 1962) on latvialainen kuoronjohtaja. Hän aloitti uransa Latvian radion kuoron kanssa vuonna 1987, ja hän sai vuonna 1992 nimityksen sen pääkapellimestariksi ja taiteelliseksi johtajaksi. Hän on työskennellyt myös monien muiden johtavien latvialaisten kuorojen ja orkesterien kanssa. Hän on johtanut useimmat latvialaisten nykysäveltäjien uusien kuoroteosten kantaesitykset.


title: Sigvards Kļava

text: Kļavan diskografia Latvian radion kuoron kanssa kattaa yli 20 CD-levyä, joilla kuullaan esimerkiksi Rahmaninovin ja Vasksin teoksia. Hän on toiminut pääkapellimestarina useilla latvialaisilla ja pohjoismaisilla laulujuhlilla. Hän oli mukana perustamassa latvialaisen nykymusiikin ARENA-festivaalia. Hän toimii lisäksi pedagogina Latvian musiikkiakatemiassa ja Riian luterilaisen tuomiokirkon kuorokoulussa.


title: Sigvards Kļava

text: Kļava on palkittu Suurilla musiikkipalkinnoilla ja Latvian ministerikabinetin palkinnolla.


title: Agaton Sax (elokuva)

text: Agaton Sax ("Agaton Sax och Byköpings gästabud") on ruotsalainen animaatioelokuva, joka julkaistiin vuonna 1976. Elokuva perustuu Agaton Sax -kirjasarjan kirjaan "Agaton Sax ja kaksi roistoa" ().


title: Neliulotteisuus

text: Matematiikassa neliulotteisuus ("4D") on abstrakti käsite, joka johdetaan yleistämällä kolmiulotteisen avaruuden säännöt. Algebrallisesti se muodostetaan soveltamalla vektorien ja analyyttisen geometrian sääntöjä neliulotteiseen avaruuteen. Avaruus on euklidinen avaruus, eli siinä on metriikka ja normi ja kaikki suunnat ovat samanlaisia: ylimääräinen ulottuvuus on samanlainen kuin muut kolme.


title: Neliulotteisuus

text: 4D kappaleita ymmärretään analogioilla 1D, 2D ja 3D kappaleista ja mittayksiköistä:


title: Alppihiihdon maailmancup 2011–2012

text: Alppihiihdon maailmancup 2011–2012 oli historian 46. alppihiihdon maailmancup -kausi. Kausi alkoi Itävallan Söldenissä 22. lokakuuta 2011 ja päättyi Itävallan Schladmingissa 18. maaliskuuta 2012. Miehillä oli yhteensä 45 osakilpailua ja naisilla 40. Kauden aikana oli tarkoitus laskea kaksi pujottelun kaupunkikilpailua, toinen Münchenissä ja toinen Moskovassa, mutta Münchenin kilpailu jouduttiin perumaan lämpimään sään vuoksi. Lisäksi kalenterissa oli Schladmingissa järjestettävä joukkuekilpailu.


title: Koti, uskonto ja isänmaa (kirja)

text: Koti, uskonto ja isänmaa on kirjailija Jarkko Tontin vuonna 2011 ilmestynyt esseekokoelma. Teos ilmestyi uudestaan e-kirjana vuonna 2014 Otavan kustantamana.


title: Koti, uskonto ja isänmaa (kirja)

text: Teoksen itsensä mukaan esseissä käydään hymisteltyjen myyttien kimppuun: osansa saavat Alvar Aalto, Mannerheim, lasten kotihoito ja joulunvietto. Uskontojen ja politiikan vaaranpaikkoja ja valheellista yhteisöllisyyttä puidaan. Tontti kirjoittaa myös kirjallisuudesta: runoilijalle rakkaista runoilijoista, suomalaisen kirjallisuuskäsityksen synnystä sekä filosofien kielestä.


title: Koti, uskonto ja isänmaa (kirja)

text: Teos sai ilmestyessään runsaasti huomiota mediassa.


title: Koti, uskonto ja isänmaa (kirja)

text: “Kirjallisuutta käsittelevistä esseistä mielenkiintoisin käsittelee Runebergin runoutta sekä tämän ja Snellmanin kirjallisuuskäsitysten vastakkaisuutta. Myös sananvapauden ja tekijänoikeuden kehityksestä on kirjoitettu tärkeät esseet.” – Suomen Kuvalehti 11/2011.


title: Koti, uskonto ja isänmaa (kirja)

text: “Tontin kokoelma Koti, uskonto ja isänmaa on toimivaa esseetä preesensissä. Kirjailija on sisäistänyt hyvin Stieg Larssonin periaatteen, ettei demokratiaa voi puolustaa anonyymisti.” – Turun Sanomat 8.12.2011.


title: Koti, uskonto ja isänmaa (kirja)

text: “Teoksen kiistaton vahvuus on ennen kaikkea taitava sanankäyttö.” – Kritiikki. Nuoren Voiman kirjakatsaus. Kevät 2011.


title: Koti, uskonto ja isänmaa (kirja)

text: “Kieli on nautinnollisen kaunokirjallista. Koti, uskonto ja isänmaa on siis teos, jonka esseet ovat juuri sellaisia kuin hyvien esseiden tulee ollakin.” – Keskipohjanmaa 13.2.2011.


title: Koti, uskonto ja isänmaa (kirja)

text: “Hyvin kirjoitettua ja johdonmukaisesti perusteltua tekstiä on aina hauska lukea, silloinkin, kun on toista mieltä.” – Lakimiesuutiset 3/2011.


title: Huhti

text: Huhti voi tarkoittaa ainakin seuraavia:


title: Pentikäisenjärvi

text: Pentikäisenjärvi () on järvi Venäjällä Leningradin alueen Tusinan piirin Nurmen kunnassa. Sen pinta-ala on 2,1 neliökilometriä ja valuma-alueen laajuus 21,4 neliökilometriä.


title: Pentikäisenjärvi

text: Järvi sijaitsee Nevan ja Olhavanjoen vedenjakajalla. Se laskee Nevaan Voittolanjoen alkujoen Igolinkan kautta. Aikaisemmin Pentikäisenjärven rannalla sijaitsi inkerinsuomalaisten asuttama Järvenkylä (ven. Пендиково, "Pendikovo"). Nykyään siellä on kunnallisen Fauna-yhtiön hoitama metsästysmaja. Järvessä on 241 tuhannen kuutiometrin suuruinen sapropeeliesiintymä, jonka laajempi hyödyntäminen on suunnitteilla.